text:
 Avis juridique important
 |
 41998A0710(01)
 Σύμβαση καταρτιζόμενη βάσει του άρθρου Κ.3 της συνθήκης για την Ευρωπαϊκή Ένωση, σχετικά με τις αποφάσεις έκπτωσης από το δικαίωμα οδήγησης
 Επίσημη Εφημερίδα αριθ. C 216 της 10/07/1998 σ. 0002 - 0012
 ΣΥΜΒΑΣΗ καταρτιζόμενη βάσει του άρθρου Κ.3 της συνθήκης για την Ευρωπαϊκή Ένωση, σχετικά με τις αποφάσεις έκπτωσης από το δικαίωμα οδήγησηςΤΑ ΥΨΗΛΑ ΣΥΜΒΑΛΛΟΜΕΝΑ ΜΕΡΗ της παρούσας σύμβασης, κράτη μέλη της Ευρωπαϊκής Ένωσης,ΑΝΑΦΕΡΟΜΕΝΑ στην πράξη του Συμβουλίου της 17ης Ιουνίου 1998,Εκτιμώντας:ότι η δέουσα εκτέλεση σε όλο το έδαφος της Ένωσης των αποφάσεων έκπτωσης από το δικαίωμα οδήγησης έχει πρωταρχική σημασία για την οδική ασφάλεια εντός της Ευρωπαϊκής Ένωσης 7ότι, λόγω της ελεύθερης κυκλοφορίας των προσώπων και της αυξανόμενης διεθνούς οδικής κυκλοφορίας, οι αποφάσεις έκπτωσης από το δικαίωμα οδήγησης εκδίδονται συχνά από άλλο κράτος μέλος και όχι από εκείνο στο οποίο ο οδηγός έχει την κανονική διαμονή του 7ότι, λαμβάνοντας υπόψη την οδηγία 91/439/ΕΟΚ του Συμβουλίου, της 29ης Ιουλίου 1991, για την άδεια οδήγησης (1), οι εθνικές διατάξεις σχετικά με την αφαίρεση, την αναστολή και την ακύρωση των αδειών οδήγησης θα πρέπει να εφαρμόζονται από το κράτος μέλος όπου ο κάτοχος της αδείας έχει την κανονική διαμονή του 7ότι οι οδηγοί που εκπίπτουν από το δικαίωμα οδήγησης σε άλλο κράτος μέλος από εκείνο της κανονικής διαμονής τους δεν θα πρέπει να διαφεύγουν τα αποτελέσματα αυτού του μέτρου όταν βρίσκονται σε άλλο κράτος μέλος από εκείνο της παράβασης 7ότι, συνεπώς, το κράτος μέλος της διαμονής του κατόχου της άδειας θα πρέπει, όσον αφορά παραβάσεις που θεωρούνται ιδιαίτερα σοβαρές και υπό ορισμένες προϋποθέσεις, να εκτελεί αποφάσεις έκπτωσης από το δικαίωμα οδήγησης που έχουν εκδοθεί από άλλο κράτος μέλος, λαμβάνοντας μέτρα που συνεπάγονται την αφαίρεση, την αναστολή ή την ακύρωση της άδειας 7ότι, όταν το κράτος μέλος της διαμονής εκτελεί απόφαση έκπτωσης την οποία έχει εκδώσει άλλο κράτος μέλος, θα πρέπει να λαμβάνονται όλα τα αναγκαία μέτρα, ώστε η οδήγηση αυτοκινήτου σε κάθε κράτος μέλος της Ευρωπαϊκής Ένωσης κατά τη διάρκεια της έκπτωσης να τιμωρείται υπό της νομοθεσίας αυτού,ΣΥΜΦΩΝΗΣΑΝ ΣΤΙΣ ΑΚΟΛΟΥΘΕΣ ΔΙΑΤΑΞΕΙΣ:Άρθρο 1 Κατά την έννοια της παρούσας σύμβασης:α) ως «απόφαση έκπτωσης από το δικαίωμα οδήγησης» νοείται κάθε τελεσίδικο μέτρο σχετικό με τροχαία παράβαση που έχει ως αποτέλεσμα την αφαίρεση ή την αναστολή του δικαιώματος οδήγησης του οδηγού οχήματος με κινητήρα. Το μέτρο αυτό μπορεί να αποτελεί είτε κύρια, συμπληρωματική ή παρεπόμενη ποινή είτε μέτρο ασφαλείας λαμβανόμενο είτε από δικαστική είτε από διοικητική αρχή 7β) ως «κράτος της παράβασης» νοείται το κράτος μέλος στο οποίο διαπράχθηκε η τροχαία παράβαση για την οποία έχει εκδοθεί απόφαση έκπτωσης από το δικαίωμα οδήγησης 7γ) ως «κράτος διαμονής» νοείται το κράτος μέλος στο οποίο έχει την κανονική διαμονή του, κατά την έννοια του άρθρου 9 της οδηγίας 91/439/ΕΟΚ, το πρόσωπο το οποίο αφορά η έκπτωση από το δικαίωμα οδήγησης 7δ) ως «όχημα με κινητήρα» νοείται κάθε όχημα οριζόμενο στο άρθρο 3 παράγραφος 3 της οδηγίας 91/439/ΕΟΚ.Άρθρο 2 Τα κράτη μέλη αναλαμβάνουν την υποχρέωση να συνεργάζονται σύμφωνα με τις διατάξεις της σύμβασης, ούτως ώστε οι οδηγοί οι οποίοι εκπίπτουν του δικαιώματος οδήγησης


text: σε κράτος μέλος διάφορο εκείνου όπου έχουν την κανονική διαμονή τους να μην αποφεύγουν τις επιπτώσεις της έκπτωσης όταν εξέρχονται από το κράτος της παράβασης.Άρθρο 3 1. Το κράτος της παράβασης γνωστοποιεί χωρίς καθυστέρηση στο κράτος διαμονής οποιαδήποτε απόφαση έκπτωσης από το δικαίωμα οδήγησης που εκδίδεται για παράβαση τελεσθείσα υπό τις περιστάσεις που εκτίθενται στο παράρτημα.2. Κάθε κράτος μέλος μπορεί να συμφωνήσει με άλλα κράτη μέλη ότι, έναντι αυτού, η γνωστοποίηση της παραγράφου 1 δεν θα λαμβάνει χώρα σε ορισμένες περιπτώσεις, στις οποίες θα εφαρμόζεται το άρθρο 6 παράγραφος 2 στοιχείο α).Άρθρο 4 1. Με την επιφύλαξη του άρθρου 6, το κράτος διαμονής στο οποίο έχει γνωστοποιηθεί απόφαση σύμφωνα με το άρθρο 3 εκτελεί, χωρίς καθυστέρηση, την απόφαση έκπτωσης από το δικαίωμα οδήγησης που έχει ληφθεί στο κράτος της παράβασης κατά τους ακόλουθους τρόπους:α) εκτελώντας αμέσως την απόφαση έκπτωσης από το δικαίωμα οδήγησης, συνυπολογίζοντας ταυτόχρονα και το τυχόν μερικό χρονικό διάστημα της έκπτωσης που διανύθηκε ήδη στο κράτος της παράβασης, ήβ) εκτελώντας την απόφαση έκπτωσης από το δικαίωμα οδήγησης με δικαστική ή διοικητική απόφαση υπό τις προϋποθέσεις που προβλέπονται στην παράγραφο 2, ήγ) μετατρέποντας την απόφαση έκπτωσης από το δικαίωμα οδήγησης σε ιδία δικαστική ή διοικητική απόφαση αντικαθιστώντας έτσι, με την επιφύλαξη του άρθρου 11, την απόφαση του κράτους της παράβασης με νέα απόφαση υπό τις προϋποθέσεις που προβλέπονται στην παράγραφο 3.2. Σε περίπτωση εφαρμογής της διαδικασίας που αναφέρεται στην παράγραφο 1 στοιχείο β), το κράτος διαμονής:α) συνυπολογίζει το χρονικό διάστημα της έκπτωσης που διανύθηκε ήδη στο κράτος της παράβασης, το οποίο και επέβαλε την έκπτωση 7β) μπορεί να μειώσει τη διάρκεια της έκπτωσης μόνον μέχρι το ανώτατο όριο που προβλέπει το εθνικό του δίκαιο για την ίδια πράξη 7γ) δεν αυξάνει τη διάρκεια της έκπτωσης από το δικαίωμα οδήγησης που επέβαλε το κράτος της παράβασης.3. Σε περίπτωση εφαρμογής της διαδικασίας που αναφέρεται στην παράγραφο 1 στοιχείο γ), το κράτος διαμονής:α) δεσμεύεται από τη διαπίστωση των πραγματικών περιστατικών, εφόσον αυτά εκτίθενται ρητώς ή εμμέσως στην απόφαση έκπτωσης από το δικαίωμα οδήγησης, που έχει ληφθεί στο κράτος της παράβασης 7β) συνυπολογίζει το χρονικό διάστημα της έκπτωσης που διανύθηκε ήδη στο κράτος της παράβασης, το οποίο και επέβαλε την έκπτωση 7γ) μπορεί να μειώσει τη διάρκεια της έκπτωσης προκειμένου να την ευθυγραμμίσει με τη διάρκεια που θα εφαρμοζόταν στη συγκεκριμένη περίπτωση βάσει του εθνικού του δικαίου 7δ) δεν αυξάνει τη διάρκεια της έκπτωσης από το δικαίωμα οδήγησης που επέβαλε το κράτος της παράβασης 7ε) δεν μπορεί να αντικαταστήσει την έκπτωση από το δικαίωμα οδήγησης με χρηματική ποινή ή οποιοδήποτε άλλο μέτρο.4. Όταν εκτελεί απόφαση για έκπτωση από το δικαίωμα οδήγησης βάσει του παρόντος άρθρου, το κράτος διαμονής ορίζει ενδεχομένως την ημερομηνία από την οποία θα ισχύσει η έκπτωση.5. Όταν προβαίνει στη γνωστοποίηση που αναφέρεται στο άρθρο 15 παράγραφος 2, κάθε κράτος μέλος αναφέρει διά σχετικής δηλώσεως ποια από τις διαδικασίες που περιγράφονται στην παράγραφο 1 προτίθεται να εφαρμόσει ως κράτος διαμονής. Η δήλωση μπορεί να αντικατασταθεί από νέα δήλωση ανά πάσα στιγμή.Άρθρο 5 Η εκτέλεση της έκπτωσης από το δικαίωμα οδήγησης, σύμφωνα

type: contracts

jurisdiction: EU


text: με το άρθρο 4, δεν θίγει τα τυχόν συμπληρωματικά μέτρα οδικής ασφάλειας τα οποία το κράτος διαμονής δύναται να λάβει κατά το εθνικό του δίκαιο.Άρθρο 6 1. Το κράτος διαμονής αρνείται την εκτέλεση της απόφασης έκπτωσης από το δικαίωμα οδήγησης στις ακόλουθες περιπτώσεις:α) εφόσον η απόφαση έχει ήδη εκτελεσθεί στο σύνολό της στο κράτος της παράβασης 7β) εφόσον έχει εκδοθεί ήδη στο κράτος διαμονής απόφαση κατά του παραβάτη σχετικά με τις ίδιες πράξεις και η απόφαση αυτή έχει εκτελεσθεί ήδη ή εκτελείται 7γ) εφόσον ο παραβάτης θα είχε τύχει αμνηστίας στο κράτος διαμονής, εάν η πράξη είχε διαπραχθεί στο έδαφος του εν λόγω κράτους 7δ) εφόσον υπό τη νομοθεσία του θα είχε επέλθει παραγραφή 7ε) εφόσον, στη συγκεκριμένη περίπτωση, με βάση τις πληροφορίες που παρέχονται σύμφωνα με το άρθρο 8, συμπεραίνει ότι ο ενδιαφερόμενος δεν είχε επαρκή δυνατότητα να υπερασπισθεί εαυτόν.2. Το κράτος διαμονής μπορεί να μην εκτελέσει την απόφαση έκπτωσης από το δικαίωμα οδήγησης:α) εφόσον η συμπεριφορά για την οποία επιβλήθηκε έκπτωση από το δικαίωμα οδήγησης στο κράτος της παράβασης δεν αποτελεί παράβαση σύμφωνα με τη νομοθεσία του κράτους διαμονής 7β) εφόσον η εναπομένουσα διάρκεια της έκπτωσης που θα μπορούσε να εκτελεστεί στο κράτος διαμονής είναι μικρότερη του μηνός 7γ) εφόσον η νομοθεσία του κράτους διαμονής δεν προβλέπει ποινή έκπτωσης από το δικαίωμα οδήγησης για την πράξη για την οποία το κράτος της παράβασης επέβαλε την έκπτωση.3. Κατά τη γνωστοποίηση που αναφέρεται στο άρθρο 15 παράγραφος 2 ή σε οποιαδήποτε άλλη στιγμή, κάθε κράτος μέλος μπορεί να δηλώσει ότι θα εφαρμόζει πάντοτε την παράγραφο 2 του παρόντος άρθρου, εν μέρει ή στο σύνολο της. Εάν γίνει τέτοια δήλωση, τα λοιπά κράτη μέλη δεν είναι υποχρεωμένα να γνωστοποιούν, σύμφωνα με το άρθρο 3, στο κράτος μέλος που έκανε τη δήλωση τις αποφάσεις έκπτωσης από το δικαίωμα οδήγησης που προβλέπονται στη δήλωση. Οι δηλώσεις αυτές μπορούν να ανακληθούν ανά πάσα στιγμή.Άρθρο 7 1. Η αρμόδια αρχή του κράτους της παράβασης διαβιβάζει την αναφερόμενη στο άρθρο 3 γνωστοποίηση στην κεντρική αρχή του κράτους διαμονής.2. Για τους σκοπούς της παραγράφου 1, προβαίνοντας στην αναφερόμενη στο άρθρο 15 παράγραφος 2 γνωστοποίηση, κάθε κράτος μέλος αναφέρει:α) την κεντρική αρχή ή τις κεντρικές αρχές τις οποίες ορίζει 7β) τις αρμόδιες αρχές που είναι υπεύθυνες για την υποβολή των γνωστοποιήσεων που αναφέρονται στο άρθρο 3.Άρθρο 8 1. Η αναφερόμενη στο άρθρο 3 γνωστοποίηση συνοδεύεται από:- πληροφορίες σχετικά με τον εντοπισμό του προσώπου κατά του οποίου έχει εκδοθεί απόφαση έκπτωσης από το δικαίωμα οδήγησης,- το πρωτότυπο ή επικυρωμένο αντίγραφο της απόφασης έκπτωσης από το δικαίωμα οδήγησης,- σύνοψη των πραγματικών περιστατικών και παραπομπή στις διατάξεις του κράτους της παράβασης βάσει των οποίων αποφασίσθηκε η έκπτωση από το δικαίωμα οδήγησης, εάν οι εν λόγω διατάξεις δεν περιέχονται στην απόφαση,- πιστοποίηση της τελεσιδικίας της απόφασης,- στοιχεία για την εκτέλεση της απόφασης για την έκπτωση από το δικαίωμα οδήγησης στο κράτος της παράβασης, στα οποία συμπεριλαμβάνονται η διάρκεια της έκπτωσης και, εφόσον είναι γνωστές, οι ημερομηνίες έναρξης και λήξης,- την άδεια οδήγησης, εφόσον έχει αφαιρεθεί.2. Εφόσον το πρόσωπο στο οποίο επιβλήθηκε έκπτωση


text: από το δικαίωμα οδήγησης δεν παρέστη αυτοπροσώπως ή δεν εκπροσωπήθηκε στη διαδικασία, η γνωστοποίηση σύμφωνα με το άρθρο 3 πρέπει να συνοδεύεται από αποδεικτικά στοιχεία ότι η διαδικασία γνωστοποιήθηκε δεόντως στο εν λόγω πρόσωπο, σύμφωνα με τη νομοθεσία του κράτους της παράβασης.3. Εάν τα στοιχεία που κοινοποιήθηκαν σύμφωνα με τις παραγράφους 1 και 2 αποδειχθούν ανεπαρκή για τη λήψη απόφασης σύμφωνα με την παρούσα σύμβαση, ιδίως αν, στη συγκεκριμένη περίπτωση, είναι αμφίβολο αν ο ενδιαφερόμενος είχε επαρκή δυνατότητα να υπερασπίσει εαυτόν, οι αρμόδιες αρχές του κράτους διαμονής ζητούν από τις αρμόδιες αρχές του κράτους της παράβασης να παράσχουν χωρίς καθυστέρηση τα απαιτούμενα συμπληρωματικά στοιχεία.Άρθρο 9 1. Με την επιφύλαξη των διατάξεων των παραγράφων 2 και 3, δεν απαιτείται μετάφραση των κατ' άρθρο 3 γνωστοποιήσεων ή του κατ' άρθρο 8 συνοδευτικού υλικού ή άλλων εγγράφων που αφορούν την εφαρμογή της παρούσας σύμβασης.2. Προβαίνοντας στην αναφερόμενη στο άρθρο 15 παράγραφος 2 γνωστοποίηση, τα κράτη μέλη δύνανται να δηλώσουν ότι τα έγγραφα της παραγράφου 1 που του διαβιβάζονται από το κράτος της παράβασης πρέπει να συνοδεύονται από μετάφραση σε μία από τις επίσημες γλώσσες των οργάνων των Ευρωπαϊκών Κοινοτήτων που υποδεικνύονται στη δήλωση.3. Με την επιφύλαξη του άρθρου 8 παράγραφος 1 δεύτερη περίπτωση, τα έγγραφα της παραγράφου 1 δεν χρειάζονται επικύρωση.Άρθρο 10 Το κράτος διαμονής ενημερώνει το κράτος της παράβασης για κάθε απόφαση ληφθείσα στα πλαίσια γνωστοποίησης σύμφωνα με το άρθρο 3 ή εκτέλεσης και, όταν αρνείται να εκτελέσει απόφαση σχετικά με την έκπτωση από το δικαίωμα οδήγησης σύμφωνα με το άρθρο 6, αναφέρει τους λόγους της άρνησης αυτής.Άρθρο 11 1. Το δικαίωμα του κράτους της παράβασης να εκτελέσει στο έδαφός του την απόφαση έκπτωσης για όλο το διάστημα που καθόρισε το κράτος της παράβασης, δεν θίγεται από την απόφαση του κράτους διαμονής.2. Κατά τη γνωστοποίηση του άρθρου 15 παράγραφος 2, κάθε κράτος μέλος δύναται να δηλώσει ότι δεν θα εφαρμόσει την παράγραφο 1 του παρόντος άρθρου, υπό την ιδιότητά του ως κράτους της παράβασης.3. Κατά την άσκηση των εκ της συμβάσεως καθηκόντων τους, το κράτος της παράβασης και το κράτος διαμονής μεριμνούν ώστε το συνολικό διάστημα της έκπτωσης, μαζί με το χρονικό διάστημα της έκπτωσης που τυχόν εκτίθηκε για τη συγκεκριμένη παράβαση στο κράτος διαμονής, να μην υπερβαίνει το διάστημα της έκπτωσης που καθόρισε αρχικά το κράτος της παράβασης.4. Όταν η απόφαση έκπτωσης επιδίδεται στον ενδιαφερόμενο, το κράτος παράβασης που προτίθεται να εφαρμόσει την παράγραφο 1 ενημερώνει σχετικώς τον ενδιαφερόμενο και επιβεβαιώνει το γεγονός αυτό με την κατ' άρθρο 3 γνωστοποίηση προς το κράτος διαμονής.Άρθρο 12 Κάθε κράτος μέλος λαμβάνει τα αναγκαία μέτρα για να μπορεί να τιμωρήσει την οδήγηση οχήματος με κινητήρα στο έδαφός του, από οδηγό στον οποίο έχει επιβληθεί από το κράτος της διαμονής έκπτωση από το δικαίωμα οδήγησης, κατ' εφαρμογή της παρούσας σύμβασης.Άρθρο 13 Οι δαπάνες εφαρμογής της παρούσας σύμβασης βαρύνουν το κράτος στο οποίο προκύπτουν.Άρθρο 14 1. Το Δικαστήριο των Ευρωπαϊκών Κοινοτήτων έχει αρμοδιότητα να αποφαίνεται επί οποιασδήποτε διαφοράς μεταξύ κρατών μελών σχετικά με την ερμηνεία ή την εφαρμογή της παρούσας σύμβασης, εφόσον η εν λόγω διαφορά


text: δεν μπορεί να επιλυθεί από το Συμβούλιο εντός έξι μηνών από της υποβολής της στο Συμβούλιο εκ μέρους ενός εκ των μελών του. Το Δικαστήριο έχει επίσης αρμοδιότητα να αποφαίνεται επί οποιασδήποτε διαφοράς μεταξύ κρατών μελών και της Επιτροπής σχετικά με την ερμηνεία ή την εφαρμογή της παρούσας σύμβασης.2. Με δήλωση κατά τη γνωστοποίηση του άρθρου 15 παράγραφος 2 ή οποιαδήποτε στιγμή αργότερα, κάθε κράτος μέλος μπορεί να δεχθεί την αρμοδιότητα του Δικαστηρίου να αποφαίνεται με προδικαστικές αποφάσεις επί της ερμηνείας της παρούσας σύμβασης.3. Κάθε κράτος μέλος που προβαίνει σε δήλωση σύμφωνα με την παράγραφο 2 ορίζει είτε:α) ότι οποιοδήποτε δικαστήριο του κράτους αυτού, του οποίου οι αποφάσεις δεν υπόκεινται σε ένδικα μέσα του εσωτερικού δικαίου, δύναται να ζητήσει από το Δικαστήριο να αποφανθεί προδικαστικώς επί ζητήματος το οποίο ανακύπτει σε εκκρεμή υπόθεση ενώπιόν του και αφορά την ερμηνεία της παρούσας σύμβασης, εάν το δικαστήριο αυτό κρίνει ότι η απόφαση επί του ζητήματος είναι αναγκαία για την έκδοση της δικής του απόφασης, είτεβ) ότι οποιοδήποτε δικαστήριο του κράτους αυτού δύναται να ζητήσει από το Δικαστήριο να αποφανθεί προδικαστικώς επί ζητήματος το οποίο ανακύπτει σε εκκρεμή υπόθεση ενώπιόν του και αφορά την ερμηνεία της παρούσας σύμβασης, εάν το δικαστήριο αυτό κρίνει ότι η απόφαση επί του ζητήματος είναι αναγκαία για την έκδοση της δικής του απόφασης.4. Ο Οργανισμός του Δικαστηρίου των Ευρωπαϊκών Κοινοτήτων και οι κανόνες διαδικασίας του τυγχάνουν εφαρμογής. Κάθε κράτος μέλος, ασχέτως αν έχει προβεί στη δήλωση της παραγράφου 2, δικαιούται να υποβάλει υπόμνημα ή γραπτές παρατηρήσεις στο Δικαστήριο, επί υποθέσεων που ανακύπτουν υπό την παράγραφο 3.Άρθρο 15 1. Η παρούσα σύμβαση εγκρίνεται από τα κράτη μέλη σύμφωνα με τους οικείους συνταγματικούς κανόνες.2. Τα κράτη μέλη γνωστοποιούν στον Γενικό Γραμματέα του Συμβουλίου της Ευρωπαϊκής Ένωσης ότι έχουν πληρωθεί οι συνταγματικές προϋποθέσεις τους για την έγκριση της σύμβασης.3. Η παρούσα σύμβαση αρχίζει να ισχύει 90 ημέρες από τη γνωστοποίηση που αναφέρεται στην παράγραφο 2 εκ μέρους του κράτους μέλους το οποίο, ως μέλος της Ευρωπαϊκής Ένωσης την ημερομηνία έκδοσης εκ μέρους του Συμβουλίου της πράξης για την κατάρτιση της σύμβασης, είναι το τελευταίο που εκπλήρωσε αυτή τη διατύπωση.4. Έως ότου αρχίσει να ισχύει η παρούσα σύμβαση, κάθε κράτος μέλος δύναται, προβαίνοντας στη γνωστοποίηση της παραγράφου 2 ή και αργότερα, να δηλώσει ότι, έναντι αυτού, η σύμβαση πλην του άρθρου 14 έχει εφαρμογή ως προς τις σχέσεις του με τα κράτη μέλη που θα έχουν προβεί στην ίδια δήλωση. Οι δηλώσεις αυτές αρχίζουν να ισχύουν 90 ημέρες μετά την κατάθεσή τους.5. Η παρούσα σύμβαση και οι δηλώσεις της θα εφαρμόζονται μόνον για τις παραβάσεις που διαπράττονται μετά την έναρξη της ισχύος της ή από την ημερομηνία κατά την οποία η σύμβαση καθίσταται εφαρμοστέα μεταξύ των ενδιαφερομένων κρατών μελών.Άρθρο 16 1. Η παρούσα σύμβαση είναι ανοικτή για προσχώρηση σε όποιο κράτος καταστεί μέλος της Ευρωπαϊκής Ένωσης.2. Το κείμενο της παρούσας σύμβασης στη γλώσσα του προσχωρούντος κράτους, όπως καταρτίσθηκε από το Συμβούλιο της Ευρωπαϊκής Ένωσης, είναι αυθεντικό.3. Τα έγγραφα προσχώρησης κατατίθενται στον Γενικό Γραμματέα του Συμβουλίου της Ευρωπαϊκής Ένωσης.4. Η παρούσα σύμβαση τίθεται


text: σε ισχύ έναντι κάθε προσχωρούντος κράτους 90 ημέρες μετά την κατάθεση του οικείου εγγράφου προσχώρησης ή κατά την ημερομηνία έναρξης ισχύος της σύμβασης, αν αυτή δεν έχει ήδη τεθεί σε ισχύ κατά τη λήξη της περιόδου των 90 ημερών.5. Το άρθρο 15 παράγραφος 4 τυγχάνει εφαρμογής έναντι των προσχωρούντων κρατών μελών.Άρθρο 17 Η παρούσα σύμβαση δεν επιδέχεται συδεμίας επιφυλάξεως.Άρθρο 18 Ως προς το Ηνωμένο Βασίλειο, η σύμβαση ισχύει μόνο στο Ηνωμένο Βασίλειο της Μεγάλης Βρετανίας και Βορείου Ιρλανδίας.Άρθρο 19 1. Ο Γενικός Γραμματέας του Συμβουλίου της Ευρωπαϊκής Ένωσης ενεργεί ως θεματοφύλακας της παρούσας σύμβασης.2. Ο θεματοφύλακας δημοσιεύει στην Επίσημη Εφημερίδα των Ευρωπαϊκών Κοινοτήτων στοιχεία για την πορεία των εγκρίσεων, προσχωρήσεων και δηλώσεων, καθώς και κάθε άλλη γνωστοποίηση που αφορά την παρούσα σύμβαση.En fe de lo cual, los plenipotenciarios abajo firmantes suscriben el presente Convenio.Til bekrζftelse heraf har undertegnede befuldmζgtigede underskrevet denne konvention.Zu Urkund dessen haben die unterzeichneten Bevollmδchtigten ihre Unterschrift unter dieses άbereinkommen gesetzt.Σε πίστωση των ανωτέρω, οι υπογράφοντες πληρεξούσιοι έθεσαν την υπογραφή τους κάτω από την παρούσα σύμβαση.In witness whereof, the undersigned plenipotentiaries have hereunto set their hands.En foi de quoi, les plιnipotentiaires soussignιs ont apposι leurs signatures au bas de la prιsente convention.Dα fhianϊ sin, chuir na Lαnchumhachtaigh thνos-sνnithe a lαmh leis an gCoinbhinsiϊn seo.In fede di che, i plenipotenziari sottoscritti hanno apposto le loro firme in calce alla presente convenzione.Ten blijke waarvan de ondergetekende gevolmachtigden hun handtekening onder deze overeenkomst hebben gesteld.Em fι do que, os plenipotenciαrios abaixo assinados apuseram as suas assinaturas no final da presente convenηγo.Tδmδn vakuudeksi alla mainitut tδysivaltaiset edustajat ovat allekirjoittaneet tδmδn yleissopimuksen.Till bekrδftelse hδrav har undertecknade befullmδktigade undertecknat denna konvention.Hecho en Luxemburgo, el diecisiete de junio de mil novecientos noventa y ocho, en un ejemplar ϊnico, en lenguas alemana, inglesa, danesa, espaρola, finesa, francesa, griega, irlandesa, italiana, neerlandesa, portuguesa y sueca, cuyos textos son igualmente autιnticos y que serα depositado en los archivos de la Secretarνa General del Consejo de la Uniσn Europea.Udfζrdiget i Luxembourg, den syttende juni nitten hundrede og otteoghalvfems, i ιt eksemplar pε dansk, engelsk, finsk, fransk, grζsk, irsk, italiensk, nederlandsk, portugisisk, spansk, svensk og tysk, idet hver af disse tekster har samme gyldighed; de deponeres i arkiverne i Generalsekretariatet for Rεdet for Den Europζiske Union.Geschehen zu Luxemburg am siebzehnten Juni neunzehnhundertachtundneunzig in einer Urschrift in dδnischer, deutscher, englischer, finnischer, franzφsischer, griechischer, irischer, italienischer, niederlδndischer, portugiesischer, schwedischer und spanischer Sprache, wobei jeder Wortlaut gleichermaίen verbindlich ist; die Urschrift wird im Archiv des Generalsekretariats des Rates der Europδischen Union hinterlegt.Έγινε στο Λουξεμβούργο, στις δεκαεπτά Ιουνίου χίλια εννιακόσια ενενήντα οκτώ, σε ένα μόνο αντίτυπο, στην αγγλική, γαλλική, γερμανική, δανική, ελληνική, ιρλανδική, ισπανική, ιταλική, ολλανδική, πορτογαλική, σουηδική και φινλανδική γλώσσα 7 κάθε κείμενο είναι εξίσου αυθεντικό και κατατίθεται στα αρχεία της Γενικής Γραμματείας του Συμβουλίου της Ευρωπαϊκής Ένωσης.Done at Luxembourg on the seventeenth day of June in the year one thousand nine hundred and ninety-eight, in a single original, in the Danish, Dutch, English, Finnish, French, German, Greek, Irish, Italian, Portuguese, Spanish and Swedish languages, each text being equally authentic, such original


text: remaining deposited in the archives of the General Secretariat of the Council of the European Union.Fait ΰ Luxembourg, le dix-sept juin mil neuf cent quatre-vingt-dix-huit, en un exemplaire unique, en langues allemande, anglaise, danoise, espagnole, finnoise, franηaise, grecque, irlandaise, italienne, nιerlandaise, portugaise et suιdoise, chaque texte faisant ιgalement foi, exemplaire qui est dιposι dans les archives du Secrιtariat gιnιral du Conseil de l'Union europιenne.Arna dhιanamh i Lucsamburg ar an seachtϊ lα dιag de Mheitheamh sa bhliain mνle naoi gcιad nσcha a hocht, i scrνbhinn bhunaidh amhαin sa Bhιarla, sa Danmhairgis, san Fhionlainnis, sa Fhraincis, sa Ghaeilge, sa Ghearmαinis, sa Ghrιigis, san Iodαilis, san Ollainnis, sa Phortaingιilis, sa Spαinnis agus sa tSualainnis agus comhϊdarαs ag na tιacsanna i ngach ceann de na teangacha sin; dιanfar an scrνbhinn bhunaidh sin a thaisceadh i gcartlann Ardrϊnaνocht Chomhairle an Aontais Eorpaigh.Fatto a Lussemburgo, addμ diciassette giugno millenovecentonovantotto, in un unico esemplare in lingua danese, finlandese, francese, greca, inglese, irlandese, italiana, olandese, portoghese, spagnola, svedese e tedesca, ciascun testo facente ugualmente fede, e depositato negli archivi del Segretariato generale del Consiglio dell'Unione europea.Gedaan te Luxemburg, de zeventiende juni negentienhonderd achtennegentig, in ιιn exemplaar in de Deense, de Duitse, de Engelse, de Finse, de Franse, de Griekse, de Ierse, de Italiaanse, de Nederlandse, de Portugese, de Spaanse en de Zweedse taal, zijnde alle teksten gelijkelijk authentiek, dat wordt neergelegd in het archief van het Secretariaat-generaal van de Raad van de Europese Unie.Feito no Luxemburgo, em dezassete de Junho de mil novecentos e noventa e oito, em exemplar ϊnico, nas lνnguas alemγ, dinamarquesa, espanhola, finlandesa, francesa, grega, inglesa, irlandesa, italiana, neerlandesa, portuguesa e sueca, fazendo igualmente fι todos os textos, depositado nos arquivos do Secretariado-Geral do Conselho da Uniγo Europeia.Tehty Luxemburgissa seitsemδntenδtoista pδivδnδ kesδkuuta vuonna tuhatyhdeksδnsataayhdeksδnkymmentδkahdeksan englannin, espanjan, hollannin, iirin, italian, kreikan, portugalin, ranskan, ruotsin, saksan, suomen ja tanskan kielellδ yhtenδ alkuperδiskappaleena, joka talletetaan Euroopan unionin neuvoston pδδsihteeristφn arkistoon ja jonka jokainen teksti on yhtδ todistusvoimainen.Som skedde i Luxemburg den sjuttonde juni nittonhundranittioεtta i ett enda exemplar pε danska, engelska, finska, franska, grekiska, iriska, italienska, nederlδndska, portugisiska, spanska, svenska och tyska sprεken, vilka samtliga texter δr lika giltiga, vilket skall deponeras i arkivet vid generalsekretariatet vid Europeiska unionens rεd.Pour le gouvernement du Royaume de BelgiqueVoor de regering van het Koninkrijk BelgiλFόr die Regierung des Kφnigreichs Belgien>ΑΝΑΦΟΡΑ ΣΕ ΓΡΑΦΗΚΟ>For regeringen for Kongeriget Danmark>ΑΝΑΦΟΡΑ ΣΕ ΓΡΑΦΗΚΟ>Fόr die Regierung der Bundesrepublik Deutschland>ΑΝΑΦΟΡΑ ΣΕ ΓΡΑΦΗΚΟ>Για την κυβέρνηση της Ελληνικής Δημοκρατίας>ΑΝΑΦΟΡΑ ΣΕ ΓΡΑΦΗΚΟ>Por el Gobierno del Reino de Espaρa>ΑΝΑΦΟΡΑ ΣΕ ΓΡΑΦΗΚΟ>Pour le gouvernement de la Rιpublique franηaise>ΑΝΑΦΟΡΑ ΣΕ ΓΡΑΦΗΚΟ>Thar ceann Rialtas na hΙireannFor the Government of Ireland>ΑΝΑΦΟΡΑ ΣΕ ΓΡΑΦΗΚΟ>Per il governo della Repubblica italiana>ΑΝΑΦΟΡΑ ΣΕ ΓΡΑΦΗΚΟ>Pour le gouvernement du Grand-Duchι de Luxembourg>ΑΝΑΦΟΡΑ ΣΕ ΓΡΑΦΗΚΟ>Voor de regering van het Koninkrijk der Nederlanden>ΑΝΑΦΟΡΑ ΣΕ ΓΡΑΦΗΚΟ>Fόr die Regierung der Republik Φsterreich>ΑΝΑΦΟΡΑ ΣΕ ΓΡΑΦΗΚΟ>Pelo Governo da Repϊblica Portuguesa>ΑΝΑΦΟΡΑ ΣΕ ΓΡΑΦΗΚΟ>Suomen hallituksen puolestaPε finska regeringens vδgnar>ΑΝΑΦΟΡΑ ΣΕ ΓΡΑΦΗΚΟ>Pε svenska regeringens vδgnar>ΑΝΑΦΟΡΑ ΣΕ ΓΡΑΦΗΚΟ>For the Government of the United Kingdom of Great Britain and Northern Ireland>ΑΝΑΦΟΡΑ ΣΕ ΓΡΑΦΗΚΟ>(1) ΕΕ L 237 της 24.8.1991, σ. 1 7 οδηγία όπως


text: τροποποιήθηκε τελευταία από την οδηγία 97/26/ΕΚ (ΕΕ L 150 της 7.6.1997, σ. 41).ΠΑΡΑΡΤΗΜΑ ΜΟΡΦΕΣ ΣΥΜΠΕΡΙΦΟΡΑΣ ΚΑΛΥΠΤΟΜΕΝΕΣ ΑΠΟ ΤΟ ΑΡΘΡΟ 3 ΤΗΣ ΣΥΜΒΑΣΗΣ 1. Απρόσεκτη ή επικίνδυνη οδήγηση (ανεξάρτητα από το αν επέφερε ή όχι θάνατο ή σωματική βλάβη ή σοβαρή διακινδύνευση).2. Ηθελημένη αθέτηση των υποχρεώσεων τις οποίες υπέχει κάθε οδηγός οχήματος μετά την εμπλοκή του σε τροχαίο ατύχημα (φυγή του οδηγού).3. Οδήγηση οχήματος υπό την επήρεια οινοπνεύματος ή άλλων ουσιών ικανών να αλλοιώσουν ή να μειώσουν τις πνευματικές και σωματικές ικανότητες του οδηγού. Άρνηση υποβολής σε εξέταση για την ανίχνευση οινοπνεύματος ή ναρκωτικών.4. Υπέρβαση ορίου ταχύτητας.5. Οδήγηση οχήματος ενώ ισχύει η έκπτωση από το δικαίωμα οδήγησης.6. Κάθε άλλη συμπεριφορά στοιχειοθετούσα παράβαση, για την οποία το κράτος της παράβασης επέβαλε έκπτωση από το δικαίωμα οδήγησης- διάρκειας έξι μηνών ή περισσότερο,- διάρκειας κάτω των έξι μηνών, εφόσον αυτό έχει αποφασισθεί διμερώς μεταξύ των ενδιαφερόμενων κρατών μελών.


text:
 27.6.2019
 EL
 Επίσημη Εφημερίδα της Ευρωπαϊκής Ένωσης
 L 174/32
 ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ
 αριθ. 170/2017
 της 22ας Σεπτεμβρίου 2017
 για την τροποποίηση του παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας για τον ΕΟΧ [2019/1058]
 Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία για τον ΕΟΧ») και ιδίως το άρθρο 98,
 Εκτιμώντας τα ακόλουθα:
 (1)
 Ο κανονισμός (ΕΕ) 2017/999 της Επιτροπής, της 13ης Ιουνίου 2017, για την τροποποίηση του παραρτήματος XIV του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) (1) πρέπει να ενσωματωθεί στη συμφωνία για τον ΕΟΧ.
 (2)
 Ο κανονισμός (ΕΕ) 2017/1000 της Επιτροπής, της 13ης Ιουνίου 2017, για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά το υπερφθοροοκτανοϊκό οξύ (PFOA), τα άλατά του και τις συναφείς με αυτό ουσίες (2) πρέπει να ενσωματωθεί στη συμφωνία για τον ΕΟΧ.
 (3)
 Το παράρτημα II της συμφωνίας για τον ΕΟΧ θα πρέπει, επομένως, να τροποποιηθεί αναλόγως,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Στο σημείο 12κθ [κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου] του κεφαλαίου XV του παραρτήματος II της συμφωνίας για τον ΕΟΧ προστίθενται οι ακόλουθες περιπτώσεις:
 «—
 32017 R 0999: Κανονισμός (ΕΕ) 2017/999 της Επιτροπής της 13ης Ιουνίου 2017 (ΕΕ L 150 της 14.6.2017, σ. 7),
 —
 32017 R 1000: Κανονισμός (ΕΕ) 2017/1000 της Επιτροπής της 13ης Ιουνίου 2017 (ΕΕ L 150 της 14.6.2017, σ. 14).»
 Άρθρο 2
 Τα κείμενα των κανονισμών (ΕΕ) 2017/999 και (ΕΕ) 2017/1000 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
 Άρθρο 3
 Η παρούσα απόφαση αρχίζει να ισχύει στις 23 Σεπτεμβρίου 2017, υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας για τον ΕΟΧ (*1).
 Άρθρο 4
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 22 Σεπτεμβρίου 2017.
 Για τη Μεικτή Επιτροπή του ΕΟΧ
 Η Πρόεδρος
 Sabine MONAUNI
 (1) ΕΕ L 150 της 14.6.2017, σ. 7.
 (2) ΕΕ L 150 της 14.6.2017, σ. 14.
 (*1) Δεν έχουν αναφερθεί συνταγματικές απαιτήσεις.


text:
 31.3.2011
 EL
 Επίσημη Εφημερίδα της Ευρωπαϊκής Ένωσης
 L 85/25
 ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
 αριθ. 140/2010
 της 10ης Δεκεμβρίου 2010
 για την τροποποίηση του παραρτήματος XIII (Μεταφορές) της συμφωνίας για τον ΕΟΧ
 Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο, μετά την τροποποίησή της με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία», και ιδίως το άρθρο 98,
 Εκτιμώντας τα ακόλουθα:
 (1)
 Το παράρτημα XIII της συμφωνίας τροποποιήθηκε με την απόφαση αριθ. 123/2010 της Μεικτής Επιτροπής του ΕΟΧ της 10ης Νοεμβρίου 2010 (1).
 (2)
 O κανονισμός (ΕΕ) αριθ. 127/2010 της Επιτροπής, της 5ης Φεβρουαρίου 2010, σχετικά με την τροποποίηση του κανονισμού (ΕΚ) αριθ. 2042/2003 για τη διαρκή αξιοπλοΐα αεροσκαφών και αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που είναι αρμόδιοι για τα εν λόγω καθήκοντα (2), πρέπει να ενσωματωθεί στη συμφωνία,
 ΑΠΟΦΑΣΙΖΕΙ:
 Άρθρο 1
 Στο σημείο 66ιζ [κανονισμός (ΕΚ) αριθ. 2042/2003 της Επιτροπής] του παραρτήματος XIII της συμφωνίας προστίθεται η ακόλουθη περίπτωση:
 «—
 32010 R 0127: Κανονισμός (ΕΕ) αριθ. 127/2010 της Επιτροπής, της 5ης Φεβρουαρίου 2010 (ΕΕ L 40 της 13.2.2010, σ. 4).»
 Άρθρο 2
 Τα κείμενα του κανονισμού (ΕΕ) αριθ. 127/2010 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
 Άρθρο 3
 Η παρούσα απόφαση αρχίζει να ισχύει στις 11 Δεκεμβρίου 2010, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας (3).
 Άρθρο 4
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 10 Δεκεμβρίου 2010.
 Για τη Μεικτή Επιτροπή του ΕΟΧ
 Ο Πρόεδρος
 Stefán Haukur JÓHANNESSON
 (1) ΕΕ L 58 της 3.3.2011, σ. 4.
 (2) ΕΕ L 40 της 13.2.2010, σ. 4.
 (3) Δεν έχουν αναφερθεί συνταγματικές απαιτήσεις.


text:
 Avis juridique important
 |
 21989A0228(01)
 Συμφωνία συνεργασίας μεταξύ της Ευρωπαϊκής Κοινότητας Ατομικής Ενέργειας και της ιαπωνικής κυβέρνησης στον τομέα της ελεγχόμενης θερμοπυρηνικής σύντηξης
 Επίσημη Εφημερίδα αριθ. L 057 της 28/02/1989 σ. 0063 - 0076 Φινλανδική ειδική έκδοση: Κεφάλαιο 12 τόμος 2 σ. 0086 Σουηδική ειδική έκδοση: Κεφάλαιο 12 τόμος 2 σ. 0086
 *****ΣΥΜΦΩΝΙΑ συνεργασίας μεταξύ της Ευρωπαϊκής Κοινότητας Ατομικής Ενέργειας και της ιαπωνικής κυβέρνησης στον τομέα της ελεγχόμενης θερμοπυρηνικής σύντηξης Η ΕΥΡΩΠΑΪΚΗ ΚΟΙΝΟΤΗΤΑ ΑΤΟΜΙΚΗΣ ΕΝΕΡΓΕΙΑΣ καλούμενη εφεξής « Ευρατόμ» και Η ΚΥΒΕΡΝΗΣΗ ΤΗΣ ΙΑΠΩΝΙΑΣ, καλούμενοι εφεξής και οι δύο μαζί « τα μέρη», ΛΑΜΒΑΝΟΝΤΑΣ ΥΠΟΨΗ την υφιστάμενη συνεργασία μεταξύ των μερών στον τομέα της ελεγχόμενης θερμοπυρηνικής σύντηξης και έχοντας την πρόθεση να διατηρήσουν και να ενισχύσουν τη συνεργασία στον εν λόγω τομέα, ΕΠΙΘΥΜΩΝΤΑΣ να διευκολύνουν να καταστεί η ενέργεια από τη σύντηξη δυνητικώς αποδεκτή από περιβαλλοντολογικής σκοπιάς, οικονομικώς ανταγωνιστική και πρακτικώς ανεξάντλητη πηγή ενέργειας, ΑΝΑΓΝΩΡΙΖΟΝΤΑΣ τον κοινό και συμπληρωματικό χαρακτήρα των προγραμμάτων των μερών στον τομέα της έρευνας και ανάπτυξης της ενέργειας από σύντηξη, ΛΑΜΒΑΝΟΝΤΑΣ ΥΠΟΨΗ τα επιτεύγματα της συνεργασίας και τις σχετικές προοπτικές στο πλαίσιο της Διεθνούς Οργάνωσης Ενέργειας του Οργανισμού Οικονομικής Συνεργασίας και Ανάπτυξης, ΣΥΜΦΩΝΟΥΝ ΤΑ ΑΚΟΛΟΥΘΑ: Άρθρο Ι Στόχος της παρούσας συμφωνίας αποτελεί η διατήρηση και ένταση της συνεργασίας μεταξύ των μερών στα πεδία που καλύπτονται από τα αντίστοιχα προγράμματά τους στον τομέα της σύντηξης, σε βάση ισότητας και αμοιβαίας ωφέλειας, προκειμένου να αναπτυχθούν η επιστημονική κατανόηση και η τεχνολογική ικανότητα στις οποίες βασίζεται ένα ενεργειακό σύστημα σύντηξης. Άρθρο ΙΙ Με βάση την παρούσα συμφωνία δύναται να αναπτυχθεί συνεργασία στους εξής τομείς: α) διατάξεις tokamak· β) διατάξεις εναλλακτικές προς τις tokamak· γ) τεχνολογία σύντηξης· δ) φυσική πλάσματος και ε) άλλους τομείς που πιθανώς να συμφωνηθούν από κοινού, όπως καθορίζονται στα παραρτήματα Ι, ΙΙ, και ΙΙΙ που αποτελούν αναπόσπαστο τμήμα της παρούσας συμφωνίας. Άρθρο ΙΙΙ Η συνεργασία στους τομείς που αναφέρονται στο άρθρο ΙΙ είναι δυνατόν να περιλαμβάνει τις εξής δραστηριότητες: α) ανταλλαγή και παροχή πληροφοριών· β) ανταλλαγή προσωπικού· γ) συνεδριάσεις ποικίλης μορφής· δ) ανταλλαγή και διάθεση δειγμάτων, υλικών, οργάνων και στοιχείων· ε) από κοινού εκπόνηση μελετών και εκτέλεση έργων ή πειραμάτων · στ) άλλες δραστηριότητες που πιθανώς να συμφωνηθούν από κοινού, όπως καθορίζονται στα παραρτήματα Ι, ΙΙ και ΙΙΙ. Άρθρο IV 1. Η συνεργασία θα αναπτυχθεί σύμφωνα με τα παραρτήματα Ι, ΙΙ και ΙΙΙ, από κοινοτικής πλευράς μεν από την Ευρατόμ ή οποιοδήποτε φορέα ή οργανισμό συνδεδεμένο με αυτήν στο πλαίσιο του προγράμματος σύντηξης της Ευρατόμ ή της Κοινής Επιχείρησης « Κοινός Ευρωπαϊκός Δακτύλιος Πλάσματος» (JET) που έχει οριστεί σχετικώς από την Ευρατόμ, από δε ιαπωνικής πλευράς από το υπουργείο Παιδείας (Monbusho), το υπουργείο Διεθνούς Εμπορίου και Βιομηχανίας (Miti) και την υπηρεσία επιστήμης και τεχνολογίας (STA) ή οποιοδήποτε φορέα ή οργανισμό έχει οριστεί απ' αυτούς για τους σκοπούς της συμφωνίας. 2. α) Τα παραρτήματα συνεχίζουν να ισχύουν σε όλο το διάστημα διατήρησης της παρούσας συμφωνίας σε ισχύ, εκτός αν καταργηθούν νωρίτερα σύμφωνα με την κατωτέρω υποπαράγραφο β). β) Κάθε παράρτημα μπορεί να καταργηθεί οποτεδήποτε κατά την κρίση ενός των μερών, μετά από σχετική γραπτή εξάμηνη προειδοποίηση


text: του μέρους που επιζητεί την παύση ισχύος του παραρτήματος. Η ανωτέρω λήξη ισχύος τελεί υπό την επιφύλαξη των δικαιωμάτων που μπορεί να έχουν αποκτήσει τα μέρη, με βάση το εν λόγω παράρτημα, μέχρι την ημερομηνία κατάργησής του. γ) Όσες δραστηριότητες δεν έχουν ολοκληρωθεί κατά τη λήξη κάθε παραρτήματος δύνανται να συνεχιστούν μέχρις ότου περατωθούν, με βάση τους όρους του υπόψη παραρτήματος. δ) Σε περίπτωση που, κατά την περίοδο ισχύος της συμφωνίας, αλλάξει ουσιωδώς η φύση του προγράμματος σύντηξης ενός εκ των μερών, λόγω είτε σημαντικής επέκτασης, περιστολής ή μετατροπής, είτε συγχώνευσης καίριων στοιχείων του στο πρόγραμμα σύντηξης τρίτου μέρους, το κάθε μέρος δικαιούται να ζητήσει αναθεώρηση του περιεχομένου και των όρων των σχετικών παραρτημάτων. Άρθρο V 1. Τα μέρη συγκροτούν συντονιστική επιτροπή για να διευκολύνεται ο συντονισμός και η υλοποίηση των συλλογικών δραστηριοτήτων που προβλέπονται στην παρούσα συμφωνία. Κάθε μέρος διορίζει ίσον αριθμό μελών στη συντονιστική επιτροπή και αναθέτει σε ένα από αυτά καθήκοντα επικεφαλής της αντιπροσωπείας του. 2. Η συντονιστική επιτροπή συνεδριάζει μια φορά το έτος εναλλάξ στην Ευρώπη και στην Ιαπωνία ή σε άλλο χρόνο και τόπο, κατόπιν συμφωνίας. Στις εκάστοτε συνεδριάσεις προεδρεύει ο επικεφαλής της αντιπροσωπείας του φιλοξενούντος μέρους. 3. Τα καθήκοντα της συντονιστικής επιτροπής περιλαμβάνουν: α) ανασκόπηση και παρακολούθηση της προόδου των συλλογικών δραστηριοτήτων· β) ανταλλαγή πληροφοριών και απόψεων σε επιστημονικά και τεχνολογικά θέματα πολιτικής και γ) συζήτηση των μελλοντικών συλλογικών δραστηριοτήτων. Άρθρο VI Τα της μεταχείρισης των πληρφοριών, της κυριότητας και των δικαιωμάτων πνευματικής ιδιοκτησίας σε σχέση με τις συλλογικές δραστηριότητες που ανπτύσσονται με βάση την παρούσα συμφωνία ορίζονται στα παραρτήματα Ι, ΙΙ και ΙΙΙ. Οι ανωτέρω διατάξεις είναι πανομοιότυπες σε όλα τα παραρτήματα. Άρθρο VII Η παρούσα συμφωνία σε κανένα της σημείο δεν ερμηνεύεται ως θίγουσα υφιστάμενες ή μελλοντικές συμφωνίες για συνεργασία μεταξύ των μερών. Άρθρο VIII 1. Η εκτέλεση από τα μέρη των υποχρεώσεων που απορρέουν από την παρούσα συμφωνία εξαρτάται από τη δυνατότητα διάθεσης των αναγκαίων κεφαλαίων. 2. Η συνεργασία που προβλέπεται στην παρούσα συμφωνία ανταποκρίνεται στους νόμους και κανονισμούς που ισχύουν στις αντίστοιχες χώρες και στην Ευρατόμ. 3. Κάθε μέρος θα πράξει παν ό,τι δύναται, στο πλαίσιο των ισχυόντων νόμων, για να διευκολύνει τη διεκπεραίωση των διατυπώσεων που συνεπάγεται η μετακίνηση προσώπων, η εισαγωγή υλικών και τεχνικού εξοπλισμού και η μεταφορά χρημάτων που θα απαιτηθεί κατά την υλοποίηση της συνεργασίας. 4. Οι αποζημιώσεις για ζημίες που μπορεί να προκληθούν κατά την εφαρμογή της παρούσας συμφωνίας προσδιορίζονται σύμφωνα με τους νόμους που ισχύουν στις αντίστοιχες χώρες και στην Ευρατόμ. Άρθρο ΙΧ Όλα τα ζητήματα που ανακύπτουν στο πλαίσιο της παρούσας συμφωνίας θα τακτοποιούνται με αμοιβαίες διαβουλεύσεις των μερών. Άρθρο Χ 1. Η παρούσα συμφωνία αρχίζει να ισχύει από την ημερομηνία της υπογραφής της, θα παραμείνει εν ισχύι επί μια τριετία, μετά την οποία θα συνεχίσει να ισχύει εκτός αν καταγγελθεί από ένα από τα μέρη στο τέλος της αρχικής τριετούς περιόδου ή σε οποιοδήποτε μετέπειτα χρόνο, αφού προηγηθεί έξι τουλάχιστον μηνών γραπτή προειδοποίηση του έτερου μέρους περί των προθέσεών του τερματισμού της συμφωνίας. 2. Η λήξη της παρούσας συμφωνίας δεν θα επηρεάσει


text: την διαξαγωγή οποιουδήποτε σχεδίου ή προγράμματος που έχει αναληφθεί με βάση τη συμφωνία και δεν έχει εκτελεστεί πλήρως κατά το χρόνο τερματισμού της. 3. Η λήξη της παρούσας συμφωνίας ή των παραρτημάτων της δεν θα επηρεάσει διακαιώματα και υποχρεώσεις με βάση το άρθρο VI ή οποιαδήοπτε συμφωνία έχει συναφθεί σύμφωνα με το άρθρο VI. Άρθρο ΧΙ 1. Η παρούσα συμφωνία όσον αφορά την Ευρατόμ ισχύει στα εδάφη στα οποία εφαρμόζεται η συνθήκη για την ίδρυση της Ευρωπαϊκής Κοινότητας Ατομικής Ενέργειας, σύμφωνα με τους όρους που καθορίζονται στην εν λόγω συνθήκη. 2. Όποτε στην παρούσα συμφωνία χρησιμοποιούνται οι όροι «χώρα» , «φορέας», «οργανισμός» ή «εθνικός» αναφερόμενοι στην Ευρατόμ, θωρούνται ότι σημαίνουν ή αναφέρονται στα κράτη μέλη της Ευρατόμ, καθώς και στο Βασίλειο της Σουηδίας και στην Ελβετική Συνομοσπονδία που είναι και οι δύο συνδεδεμένες με το πρόγραμα σύντηξης της Ευρατόμ και αντιπροσωπεύονται στην κοινή επιχείρηση JET. Έγινε στις Βρυξέλλες, στις 20 Φεβρουαρίου 1989, στα αγγλικά και ιαπωνικά είναι δε και τα δύο κείμενα εξίσου αυθεντικά. 1.2 // Για την Ευρωπαϊκή Κοινότητα Ατομικής Ενέργειας Filippo M. PANDOLFI // Για την ιαπωνική κυβέρνηση Munioki DATE Πρέσβης της Ιαπωνίας στις Ευρωπαϊκές Κοινότητες


text:
 27.4.2018
 EL
 Επίσημη Εφημερίδα της Ευρωπαϊκής Ένωσης
 L 109/1
 Μόνο τα πρωτότυπα κείμενα της ΟΕΕ/ΗΕ έχουν νομική ισχύ σύμφωνα με το διεθνές δημόσιο δίκαιο. Το καθεστώς και η ημερομηνία έναρξης ισχύος του παρόντος κανονισμού διευκρινίζονται στην τελευταία έκδοση του εγγράφου της ΟΕΕ/ΗΕ TRANS/WP.29/343, το οποίο διατίθεται στη διεύθυνση:
 http://www.unece.org/trans/main/wp29/wp29wgs/wp29gen/wp29fdocstts.html
 Κανονισμός αριθ. 16 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις σχετικά με την έγκριση:
 I.
 Ζώνες ασφαλείας, συστήματα συγκράτησης, συστήματα συγκράτησης παιδιών και συστήματα συγκράτησης παιδιών ISOFIX για τους επιβαίνοντες σε μηχανοκίνητα οχήματα
 II.
 Οχήματα εξοπλισμένα με ζώνες ασφαλείας, διατάξεις υπενθύμισης χρήσης ζώνης ασφαλείας, συστήματα συγκράτησης, συστήματα συγκράτησης παιδιών ISOFIX και συστήματα συγκράτησης παιδιών i-Size [2018/629]
 Ενσωματώνει όλο το έγκυρο κείμενο μέχρι το:
 Συμπλήρωμα 2 στη σειρά τροποποιήσεων 07 – Ημερομηνία έναρξης ισχύος: 19 Ιουλίου 2018
 ΠΕΡΙΕΧΟΜΕΝΑ
 ΚΑΝΟΝΙΣΜΟΣ
 1.
 Πεδίο εφαρμογής
 2.
 Ορισμοί
 3.
 Αίτηση για χορήγηση έγκρισης
 4.
 Σημάνσεις
 5.
 Έγκριση
 6.
 Προδιαγραφές
 7.
 Δοκιμές
 8.
 Προδιαγραφές τοποθέτησης στο όχημα
 9.
 Συμμόρφωση της παραγωγής
 10.
 Κυρώσεις για μη συμμόρφωση της παραγωγής
 11.
 Τροποποιήσεις και επέκταση της έγκρισης τύπου οχήματος ή τύπου ζώνης ασφαλείας ή συστήματος συγκράτησης
 12.
 Οριστική παύση της παραγωγής
 13.
 Οδηγίες
 14.
 Ονομασίες και διευθύνσεις των τεχνικών υπηρεσιών που είναι αρμόδιες για τη διεξαγωγή δοκιμών έγκρισης, καθώς και των αρμόδιων για τις εγκρίσεις αρχών
 15.
 Μεταβατικές διατάξεις
 ΠΑΡΑΡΤΗΜΑΤΑ
 1A
 Κοινοποίηση σχετικά με τη χορήγηση ή παράταση ή απόρριψη ή ανάκληση έγκρισης ή την οριστική διακοπή της παραγωγής ενός τύπου οχήματος όσον αφορά τη ζώνη ασφαλείας σύμφωνα με τον κανονισμό αριθ. 16
 1B
 Κοινοποίηση σχετικά με τη χορήγηση ή παράταση ή απόρριψη ή ανάκληση έγκρισης ή την οριστική διακοπή της παραγωγής ενός τύπου ζώνης ασφαλείας ή συστήματος συγκράτησης ενηλίκων σε μηχανοκίνητα οχήματα σύμφωνα με τον κανονισμό αριθ. 16
 2
 Διαμόρφωση του σήματος έγκρισης
 3
 Διάγραμμα συσκευής για τη δοκιμή αντοχής του μηχανισμού του συσπειρωτήρα
 4
 Διάγραμμα συσκευής για τη δοκιμή ασφάλισης των συσπειρωτήρων κατεπείγουσας ασφάλισης
 5
 Διάγραμμα συσκευής για τη δοκιμή αντοχής στη σκόνη
 6
 Περιγραφή της άμαξας, του καθίσματος, των αγκυρώσεων και της διάταξης στάσης
 7
 Περιγραφή του ανδρεικέλου
 8
 Περιγραφή της καμπύλης επιβράδυνσης ή επιτάχυνσης της άμαξας σε συνάρτηση με τον χρόνο
 9
 Οδηγίες
 10
 Δοκιμή ανοίγματος και κλεισίματος της πόρπης
 11
 Δοκιμή φθοράς με τριβή και μικροολίσθησης
 12
 Δοκιμή διάβρωσης
 13
 Σειρά δοκιμών
 14
 Έλεγχος συμμόρφωσης της παραγωγής
 15
 Διαδικασία για τον προσδιορισμό του σημείου «Η» και της πραγματικής γωνίας του κορμού για τις θέσεις καθήμενων στα μηχανοκίνητα οχήματα
 16
 Εγκατάσταση των ζωνών ασφαλείας με αναφορά των τύπων των ζωνών και των τύπων των συσπειρωτήρων
 17
 Απαιτήσεις για την τοποθέτηση ζωνών ασφαλείας και συστημάτων συγκράτησης ενηλίκων στα καθίσματα με μέτωπο προς τα εμπρός των μηχανοκίνητων οχημάτων, για την τοποθέτηση συστημάτων συγκράτησης παιδιών ISOFIX και συστημάτων συγκράτησης παιδιών i-Size
 18
 Δοκιμές σε διατάξεις υπενθύμισης χρήσης ζωνών ασφαλείας
 1. ΠΕΔΙΟ ΕΦΑΡΜΟΓΗΣ
 Ο παρών κανονισμός εφαρμόζεται στα εξής:
 1.1.
 Οχήματα των κατηγοριών M, N, O, L2, L4, L5, L6, L7 και T (1), όσον αφορά την τοποθέτηση ζωνών ασφαλείας και συστημάτων συγκράτησης που προορίζονται για ξεχωριστή χρήση, δηλ. ως ατομικά εξαρτήματα, από


text:
ενήλικα άτομα τα οποία καταλαμβάνουν καθίσματα με μέτωπο προς τα εμπρός, προς τα πίσω ή πλευρικά·
 1.2.
 Ζώνες ασφαλείας και συστήματα συγκράτησης που, αφενός, προορίζονται για ξεχωριστή χρήση, δηλ. ως ατομικά εξαρτήματα, από ενήλικα άτομα τα οποία καταλαμβάνουν καθίσματα με μέτωπο προς τα εμπρός, προς τα πίσω ή πλευρικά και, αφετέρου, έχουν σχεδιαστεί για να τοποθετούνται σε οχήματα των κατηγοριών M, N, O, L2, L4, L5, L6, L7 και T (1))·
 1.3.
 Οχήματα των κατηγοριών M1 and N1
 (1), όσον αφορά την τοποθέτηση συστημάτων συγκράτησης παιδιών, συστημάτων συγκράτησης παιδιών ISOFIX και συστημάτων συγκράτησης παιδιών i-Size.
 1.4.
 Όλες οι θέσεις καθήμενων στις κατηγορίες οχημάτων Μ και Ν εξοπλισμένα με ζώνη ασφαλείας όσον αφορά τη διάταξη υπενθύμισης χρήσης ζώνης ασφαλείας.
 1.5.
 Κατόπιν αιτήματος του κατασκευαστή, εφαρμόζεται και στην τοποθέτηση συστημάτων συγκράτησης παιδιών και συστημάτων συγκράτησης παιδιών ISOFIX που έχουν κατασκευαστεί για τοποθέτηση σε οχήματα των κατηγοριών M2 και M3. (1)
 1.6.
 Κατόπιν αιτήματος του κατασκευαστή, εφαρμόζεται και για τις ζώνες ασφαλείας που προορίζονται για τοποθέτηση σε πλευρικά καθίσματα σε οχήματα της κατηγορίας M3 (κλάσης II, III και B (1)).
 1.7.
 Κατόπιν αιτήματος του κατασκευαστή, εφαρμόζεται και στην τοποθέτηση συστημάτων συγκράτησης παιδιών i-Size, σε περίπτωση που τα καθίσματα i-Size ορίζονται από τον κατασκευαστή του οχήματος.
 2. ΟΡΙΣΜΟΙ
 2.1. Ζώνη ασφαλείας (ζώνη του καθίσματος, ζώνη)
 Μια διάταξη ιμάντων με πόρπη κλεισίματος, μηχανισμούς ρύθμισης και εξαρτήματα στερέωσης, δυνάμενη να αγκυρωθεί στο εσωτερικό ενός οχήματος με κινητήρα και σχεδιασμένη κατά τρόπο ώστε να μειώνει τον κίνδυνο τραυματισμού του ατόμου που την χρησιμοποιεί σε περίπτωση σύγκρουσης ή απότομης επιβράδυνσης του οχήματος, περιορίζοντας τις δυνατότητες κίνησης του σώματος αυτού. Η διάταξη αυτή αναφέρεται εν γένει ως «σύνολο ζώνης», ο όρος δε αυτός περικλείει επίσης κάθε μηχανισμό απορρόφησης ενέργειας ή συσπείρωσης της ζώνης.
 Η διάταξη μπορεί να δοκιμαστεί και να εγκριθεί ως διάταξη ζώνης ασφαλείας ή ως σύστημα συγκράτησης.
 2.1.1. Ζώνη κάτω του υπογαστρίου
 Μια ζώνη δύο σημείων που διέρχεται μπροστά από το σώμα του χρήστη στο ύψος της λεκάνης.
 2.1.2. Διαγώνιος ζώνη
 Ζώνη που διέρχεται διαγώνια μπροστά από τον θώρακα, από το ισχίο μέχρι τον ώμο της αντίθετης πλευράς.
 2.1.3. Ζώνη τριών σημείων
 Ζώνη που ουσιαστικά αποτελεί συνδυασμό μιας ζώνης κάτω του υπογαστρίου και μιας διαγώνιας ζώνης.
 2.1.4. Ζώνη ασφαλείας τύπου S
 Διάταξη ζώνης εκτός της ζώνης τριών σημείων ή της ζώνης κάτω του υπογαστρίου.
 2.1.5. Ζώνη τύπου σαγής
 Διάταξη ζώνης τύπου S που περιλαμβάνει μια ζώνη κάτω του υπογαστρίου και αορτήρες· η ζώνη τύπου σαγής είναι δυνατόν να παρέχεται με πρόσθετο σύνολο σταυροειδούς ιμάντα.
 2.2. Τύπος ζώνης
 Οι ζώνες διαφόρων «τύπων» είναι ζώνες που παρουσιάζουν διαφορές σε βασικά σημεία· οι διαφορές ενδέχεται να αφορούν ειδικότερα τα εξής:
 2.2.1.
 τα άκαμπτα μέρη (πόρπη κλεισίματος, εξαρτήματα στερέωσης, συσπειρωτήρας κ.λπ.)·
 2.2.2.
 το υλικό, την πλέξη, τις διαστάσεις και το χρώμα των ιμάντων· ή
 2.2.3.
 τη γεωμετρία του συνόλου της ζώνης.
 2.3. Ιμάντας
 Ευλύγιστο στοιχείο σχεδιασμένο για να συγκρατεί το σώμα και να μεταδίδει τις δυνάμεις στις αγκυρώσεις της ζώνης.
 2.4. Πόρπη
 Μηχανισμός ταχείας αποσύσφιξης που επιτρέπει στον χρήστη να συγκρατείται από τη ζώνη. Η πόρπη μπορεί να περιέχει μηχανισμό ρύθμισης,


text:
με εξαίρεση την περίπτωση ζώνης τύπου σαγή.
 2.5. Μηχανισμός ρύθμισης της ζώνης
 Μηχανισμός που επιτρέπει τη ρύθμιση της ζώνης ανάλογα με τις ανάγκες του χρήστη και τη θέση του καθίσματος. Ο μηχανισμός ρύθμισης μπορεί να αποτελεί τμήμα της πόρπης ή να είναι συσπειρωτήρας ή οποιοδήποτε άλλο τμήμα της ζώνης ασφαλείας.
 2.6. Διάταξη προφόρτισης
 Πρόσθετος ή ολοκληρωμένος μηχανισμός που σφίγγει τον ιμάντα της ζώνης ασφαλείας, για να είναι η ζώνη λιγότερο χαλαρή σε περίπτωση σύγκρουσης.
 2.7. «Ζώνη αναφοράς»: ο χώρος μεταξύ δύο κατακόρυφων διαμηκών επιπέδων, που απέχουν 400 mm και είναι συμμετρικά ως προς το σημείο «H», ο οποίος ορίζεται μέσω περιστροφής από την κάθετη στην οριζόντια θέση της συσκευής ομοιώματος κεφαλής που περιγράφεται στον κανονισμό αριθ. 21, παράρτημα 1. Η συσκευή πρέπει να είναι τοποθετημένη σύμφωνα με την περιγραφή του εν λόγω παραρτήματος του κανονισμού 21 και σε μέγιστο μήκος 840 mm.
 2.8. «Σύνολο αερόσακου»: διάταξη που τοποθετείται για να συμπληρώνει τις ζώνες ασφαλείας και τα συστήματα συγκράτησης των μηχανοκίνητων οχημάτων, π.χ. συστήματα, τα οποία σε περίπτωση σοβαρής κρούσης του οχήματος αναπτύσσουν αυτόματα μια εύκαμπτη δομή η οποία σκοπό έχει, με τη συμπίεση του αερίου που περιέχει, να περιορίσει τις απότομες επαφές ενός ή περισσοτέρων μερών του σώματος ενός χρήστη του οχήματος με το εσωτερικό του διαμερίσματος επιβατών. Οποιαδήποτε τέτοια περιγραφόμενη δομή δεν θεωρείται άκαμπτο μέρος.
 2.9. «Αερόσακος επιβάτη»: ένα σύνολο αερόσακου που σκοπό έχει να προστατεύει τον (τους) χρήστη (χρήστες) των καθισμάτων, εκτός από το κάθισμα του οδηγού, σε περίπτωση μετωπικής σύγκρουσης.
 2.10. «Σύστημα συγκράτησης παιδιών»: το σύστημα ασφαλείας όπως ορίζεται στον κανονισμό αριθ. 44 ή τον κανονισμό αριθ. 129.
 2.11. «Με μέτωπο προς τα πίσω»: η αντίθετη κατεύθυνση προς τη φυσιολογική κατεύθυνση κίνησης του οχήματος.
 2.12. Εξαρτήματα στερέωσης
 Τα τμήματα του συνόλου της ζώνης στα οποία περιλαμβάνονται τα απαραίτητα στοιχεία στερέωσης που επιτρέπουν τη σύνδεσή του με τις αγκυρώσεις της ζώνης.
 2.13. Απορροφητής ενέργειας
 Μηχανισμός προοριζόμενος να διαχέει την ενέργεια ανεξαρτήτως του ιμάντα ή μαζί με αυτόν και αποτελεί τμήμα ενός συνόλου ζώνης.
 2.14. Συσπειρωτήρας
 Μηχανισμός υποδοχής τμήματος ή ολόκληρου του ιμάντα μιας ζώνης ασφαλείας.
 2.14.1. Συσπειρωτήρας χωρίς ασφάλιση (τύπος 1)
 Συσπειρωτήρας του οποίου ο ιμάντας εκτυλίσσεται σε όλο το μήκος του με ασθενή εξωτερική έλξη και ο οποίος δεν επιτρέπει καμιά ρύθμιση του μήκους του εκτυλισσόμενου ιμάντα.
 2.14.2. Συσπειρωτήρας χειροκίνητης απασφάλισης (τύπος 2)
 Συσπειρωτήρας τον οποίο ο χρήστης πρέπει να απασφαλίσει με τη χρήση χειροκίνητου μηχανισμού για να μπορέσει να εκτυλίξει το επιθυμητό μήκος ιμάντα και ο οποίος ασφαλίζεται αυτόματα όταν ο χρήστης παύει να ενεργεί στον μηχανισμό αυτό.
 2.14.3. Συσπειρωτήρας αυτόματης ασφάλισης (τύπος 3)
 Συσπειρωτήρας που επιτρέπει την εκτύλιξη του επιθυμητού μήκους ιμάντα και που προσαρμόζει αυτόματα τον ιμάντα στον χρήστη όταν η ζώνη είναι κλειστή με την πόρπη. Η εκτύλιξη συμπληρωματικού μήκους ιμάντα δεν μπορεί να γίνει χωρίς ηθελημένη επέμβαση του χρήστη.
 2.14.4. Συσπειρωτήρας κατεπείγουσας ασφάλισης (τύπος 4)
 Συσπειρωτήρας ο οποίος με κανονικές συνθήκες οδήγησης δεν περιορίζει την ελευθερία κινήσεων του χρήστη. Ο εν λόγω συσπειρωτήρας περιέχει στοιχεία ρύθμισης μήκους τα οποία προσαρμόζουν αυτόματα τον ιμάντα στη σωματική διάπλαση του χρήστη και μηχανισμό ασφάλισης που


text:
ενεργοποιείται σε περίπτωση ανάγκης από:
 2.14.4.1.
 Επιβράδυνση του οχήματος (ευαισθησία ως προς ένα παράγοντα),
 2.14.4.2.
 Συνδυασμό της επιβράδυνσης του οχήματος, της κίνησης περιέλιξης ή οποιουδήποτε άλλου αυτόματου μέσου (πολλαπλή ευαισθησία).
 2.14.5. Συσπειρωτήρας κατεπείγουσας ασφάλισης με ανώτερο όριο απόκρισης (τύπος 4N)
 Συσπειρωτήρας του τύπου που περιγράφεται στην παράγραφο 2.14.4, ο οποίος όμως παρουσιάζει ιδιαίτερα χαρακτηριστικά όσον αφορά τη χρήση του στα οχήματα των κατηγοριών M2, M3, N1, N2 και N3.
 (2).
 2.14.6. Μηχανισμός ρύθμισης της ζώνης ως προς το ύψος
 Μηχανισμός που επιτρέπει την ως προς το ύψος ρύθμιση του άνω βρόχου (άμεσα συνδεδεμένου με το όχημα ή την άκαμπτη δομή του καθίσματος) της ζώνης ανάλογα με τις απαιτήσεις του συγκεκριμένου χρήστη και τη θέση του καθίσματος. Αυτός ο μηχανισμός μπορεί να θεωρείται τμήμα της ζώνης ή τμήμα της αγκύρωσης της ζώνης.
 2.14.7. «Εύκαμπτη διάταξη ρύθμισης ώμου ως προς το ύψος»
 Διάταξη για τη ρύθμιση του ύψους του ώμου του συγκεκριμένου χρήστη όπου το τμήμα ρύθμισης δεν είναι άμεσα συνδεδεμένο στην κατασκευή του οχήματος (π.χ. Στύλος) ή στην κατασκευή του καθίσματος (π.χ. στην άκαμπτη δομή του καθίσματος), αλλά όπου η ρύθμιση του ώμου:
 α)
 Πραγματοποιείται μέσω μετατόπισης πάνω από μία εύκαμπτη κατασκευή· και
 β)
 Δεν επηρεάζει τη διαδρομή της ζώνης κάτω του υπογαστρίου.
 2.15. Αγκυρώσεις ζώνης
 Τα τμήματα της δομής του οχήματος ή του καθίσματος, ή οποιαδήποτε άλλα τμήματα του οχήματος στα οποία πρέπει να στερεώνονται οι διατάξεις ζωνών ασφαλείας.
 2.16. Τύπος οχήματος όσον αφορά στις ζώνες ασφαλείας και τα συστήματα συγκράτησης
 Κατηγορία μηχανοκίνητων οχημάτων που δεν παρουσιάζουν βασικές διαφορές μεταξύ τους, ιδίως στα ακόλουθα σημεία: διαστάσεις, σχήματα και υλικά των στοιχείων της δομής του οχήματος ή του καθίσματος ή όλων των άλλων τμημάτων του οχήματος στα οποία είναι στερεωμένες οι ζώνες ασφαλείας και τα συστήματα συγκράτησης.
 2.17. Σύστημα συγκράτησης
 Ένα σύστημα για συγκεκριμένο τύπο οχήματος ή για τύπο που ορίζεται από τον κατασκευαστή του οχήματος και εγκρίνεται από την τεχνική υπηρεσία, το οποίο αποτελείται από ένα κάθισμα και μια ζώνη που έχουν στερεωθεί στο όχημα με κατάλληλα μέσα, καθώς επίσης και από όλα τα στοιχεία που παρέχονται ούτως ώστε να ελαχιστοποιείται ο κίνδυνος τραυματισμού του χρήστη, σε περίπτωση απότομης επιβράδυνσης του οχήματος, με περιορισμό της κινητικότητας του σώματος του χρήστη.
 2.18. Έδρα
 Η κατασκευή η οποία είναι δυνατόν να αποτελεί ή να μην αποτελεί αναπόσπαστο μέρος της κατασκευής του οχήματος, μαζί με την επένδυσή της, η οποία προορίζεται ως κάθισμα ενηλίκου. Ο όρος καλύπτει τόσο μεμονωμένα καθίσματα όσο και μέρη πάγκου καθισμάτων που προορίζονται για να κάθεται ένα ενήλικο πρόσωπο.
 2.18.1. «Εμπρόσθια θέση καθημένου»: οιοδήποτε κάθισμα όπου το «πλέον εμπρόσθιο σημείο H» του εν λόγω καθίσματος βρίσκεται εντός ή εμπρός από το κατακόρυφο εγκάρσιο επίπεδο που διέρχεται από το σημείο R του οδηγού.
 2.18.2. «Κάθισμα που βλέπει προς τα εμπρός»: το κάθισμα το οποίο μπορεί να χρησιμοποιείται ενώ το όχημα κινείται και το οποίο βλέπει προς το εμπρόσθιο μέρος του οχήματος, έτσι ώστε το κατακόρυφο επίπεδο συμμετρίας του καθίσματος να σχηματίζει γωνία μικρότερη από + 10° ή – 10° με το κατακόρυφο επίπεδο συμμετρίας του οχήματος·
 2.18.3. «Κάθισμα που βλέπει


text:
προς τα πίσω»: το κάθισμα το οποίο μπορεί να χρησιμοποιείται ενώ το όχημα κινείται και το οποίο βλέπει προς το οπίσθιο μέρος του οχήματος, έτσι ώστε το κατακόρυφο επίπεδο συμμετρίας του καθίσματος να σχηματίζει γωνία μικρότερη από + 10° ή – 10° με το κατακόρυφο επίπεδο συμμετρίας του οχήματος·
 2.18.4. «Πλευρικό κάθισμα»: το κάθισμα το οποίο μπορεί να χρησιμοποιείται ενώ το όχημα κινείται και το οποίο βλέπει προς την πλευρά του οχήματος, έτσι ώστε το κατακόρυφο επίπεδο συμμετρίας του καθίσματος να σχηματίζει γωνία 90° (± 10°) με το κατακόρυφο επίπεδο συμμετρίας του οχήματος.
 2.19. Ομάδα καθισμάτων
 Είτε ένα κάθισμα τύπου πάγκου είτε χωριστά καθίσματα τοποθετημένα όμως το ένα παραπλεύρως του άλλου (π.χ. στερεωμένα κατά τέτοιο τρόπο ώστε οι εμπρόσθιες αγκυρώσεις του ενός των καθισμάτων να είναι ευθυγραμμισμένες με τις εμπρόσθιες ή οπίσθιες αγκυρώσεις του άλλου καθίσματος ή να ευρίσκονται μεταξύ των αγκυρώσεων αυτού) και που παρέχουν μία ή περισσότερες θέσεις καθημένων για ενήλικες.
 2.20. Πάγκος
 Πλήρης δομή μαζί με την επένδυσή της, η οποία προορίζεται ως κάθισμα ενός ή περισσοτέρων ενηλίκων.
 2.21. Σύστημα ρύθμισης του καθίσματος
 Η πλήρης διάταξη που επιτρέπει τη ρύθμιση του καθίσματος ή των τμημάτων του για έναν καθήμενο επιβάτη προσαρμοσμένη στη μορφολογία του. Αυτή η διάταξη ενδέχεται, ιδίως, να επιτρέπει:
 2.21.1.
 Διαμήκη μετατόπιση·
 2.21.2.
 Μετατόπιση καθ' ύψος·
 2.21.3.
 Γωνιακή μετατόπιση.
 2.22. Αγκύρωση καθίσματος
 Το σύστημα στερέωσης του συνόλου του καθίσματος στη δομή του οχήματος, περιλαμβανομένων των τμημάτων που εξαρτώνται από τη δομή του οχήματος.
 2.23. Τύπος καθίσματος
 Κατηγορία καθισμάτων που δεν παρουσιάζουν μεταξύ τους διαφορές σε βασικά σημεία, όπως:
 2.23.1.
 τη δομή, το σχήμα, τις διαστάσεις και το υλικό των καθισμάτων·
 2.23.2.
 τους τύπους και τις διαστάσεις των συστημάτων ρύθμισης και ασφάλισης·
 2.23.3.
 τον τύπο και τις διαστάσεις των αγκυρώσεων της ζώνης στο κάθισμα, της αγκύρωσης του καθίσματος και των τμημάτων που εξαρτώνται από τη δομή του οχήματος.
 2.24. Σύστημα μετατόπισης του καθίσματος
 Διάταξη που επιτρέπει τη γωνιακή ή κατά μήκος μετατόπιση, χωρίς ενδιάμεση σταθερή θέση, του καθίσματος ή ενός από τα τμήματά του, για να διευκολύνει την πρόσβαση των επιβατών.
 2.25. Σύστημα ασφάλισης του καθίσματος
 Μηχανισμός που εξασφαλίζει τη συγκράτηση σε όλες τις θέσεις χρήσης του καθίσματος και των τμημάτων του.
 2.26. Φατνωτό κουμπί απασφάλισης της πόρπης
 Κουμπί απασφάλισης της πόρπης που δεν επιτρέπει την απασφάλιση της πόρπης, αν χρησιμοποιείται σφαίρα διαμέτρου 40 mm.
 2.27. Μη φατνωτό κουμπί απασφάλισης της πόρπης
 Κουμπί απασφάλισης της πόρπης που δεν επιτρέπει την απασφάλιση της πόρπης, αν χρησιμοποιείται σφαίρα διαμέτρου 40 mm.
 2.28. Διάταξη μείωσης της τάσης
 Διάταξη που είναι ενσωματωμένη στον συσπειρωτήρα και μειώνει αυτόματα την τάση του ιμάντα όταν ο χρήστης προσδένει τη ζώνη ασφαλείας. Όταν απασφαλίζει τη ζώνη ασφαλείας, η εν λόγω διάταξη κλείνει αυτόματα.
 2.29. «ISOFIX»: σύστημα σύνδεσης των συστημάτων συγκράτησης για παιδιά στα οχήματα, το οποίο διαθέτει δύο άκαμπτες αγκυρώσεις επί του οχήματος, δύο αντίστοιχες άκαμπτες αγκυρώσεις επί του συστήματος συγκράτησης και ένα μέσο για να περιορίζεται η περιστροφή του συστήματος συγκράτησης.
 2.30. «Σύστημα συγκράτησης παιδιών ISOFIX»: σύστημα συγκράτησης παιδιών που πληροί τις απαιτήσεις του κανονισμού αριθ. 44 ή του κανονισμού αριθ. 129, το


text:
οποίο πρέπει να προσδένεται σε σύστημα αγκυρώσεων ISOFIX, σύμφωνα με τις απαιτήσεις του κανονισμού αριθ. 14 ή του κανονισμού αριθ. 145.
 2.31. «Θέση ISOFIX»: ένα σύστημα το οποίο επιτρέπει να τοποθετείται:
 α)
 είτε ένα καθολικό σύστημα συγκράτησης παιδιών ISOFIX με μέτωπο προς τα εμπρός όπως ορίζεται στον κανονισμό αριθ. 44,
 β)
 ή ένα οιονεί καθολικό σύστημα συγκράτησης παιδιών ISOFIX με μέτωπο προς τα εμπρός όπως ορίζεται στον κανονισμό αριθ. 44,
 γ)
 ή ένα οιονεί καθολικό σύστημα συγκράτησης παιδιών ISOFIX με μέτωπο προς τα πίσω όπως ορίζεται στον κανονισμό αριθ. 44,
 δ)
 ή ένα οιονεί καθολικό σύστημα συγκράτησης παιδιών ISOFIX με μέτωπο προς τα πλάγια όπως ορίζεται στον κανονισμό αριθ. 44,
 ε)
 ή ένα ειδικό σύστημα συγκράτησης ISOFIX για παιδιά όπως ορίζεται στον κανονισμό αριθ. 44,
 στ)
 ή ένα ειδικό σύστημα συγκράτησης ISOFIX για παιδιά όπως ορίζεται στον κανονισμό αριθ. 129,
 ζ)
 ή ένα ειδικό σύστημα συγκράτησης ISOFIX για παιδιά όπως ορίζεται στον κανονισμό αριθ. 129.
 2.32. «Σύστημα αγκυρώσεων ISOFIX»: σύστημα αποτελούμενο από δύο κάτω αγκυρώσεις ISOFIX, σύμφωνα με τις απαιτήσεις του κανονισμού αριθ. 14 ή του κανονισμού αριθ. 145, οι οποίες είναι σχεδιασμένες για τη στερέωση ενός συστήματος συγκράτησης παιδιών ISOFIX σε συνδυασμό με μια διάταξη αντιπεριστροφής.
 2.33. «Κάτω αγκύρωση ISOFIX»: μια άκαμπτη στρογγυλή, οριζόντια ράβδος διαμέτρου 6 mm, η οποία εκτείνεται από τη δομή του οχήματος ή του καθίσματος και χρησιμεύει για την υποδοχή και τη συγκράτηση ενός συστήματος συγκράτησης ISOFIX για παιδιά με εξαρτήματα στερεώσεως ISOFIX.
 2.34. «Μηχανισμός που εμποδίζει την περιστροφή»:
 α)
 ο μηχανισμός που εμποδίζει την περιστροφή ενός καθολικού συστήματος συγκράτησης παιδιών ISOFIX αποτελείται από μια άνω πρόσδεση ISOFIX,
 β)
 ο μηχανισμός που εμποδίζει την περιστροφή ενός οιονεί καθολικού συστήματος συγκράτησης παιδιών ISOFIX αποτελείται από μια άνω πρόσδεση, το ταμπλό του οχήματος, ή ένα υποστήριγμα που προορίζεται να περιορίζει την περιστροφή του συστήματος συγκράτησης στη διάρκεια μιας μετωπικής σύγκρουσης,
 γ)
 μια διάταξη αντιπεριστροφής για ένα οιονεί καθολικό σύστημα συγκράτησης i-Size για παιδιά αποτελείται από ένα άνω σημείο πρόσδεσης ή από ένα σκέλος στήριξης για τον περιορισμό της περιστροφής του συστήματος συγκράτησης σε περίπτωση μετωπικής πρόσκρουσης,
 δ)
 σε ένα καθολικό ή οιονεί καθολικό σύστημα συγκράτησης ISOFIX και i-Size για παιδιά, το ίδιο το κάθισμα του οχήματος δεν αποτελεί μηχανισμό που εμποδίζει την περιστροφή.
 2.35. «Αγκύρωση άνω πρόσδεσης ISOFIX»: χαρακτηριστικό στοιχείο, που πληροί τις απαιτήσεις του κανονισμού αριθ. 14 ή του κανονισμού αριθ. 145, όπως μια ράβδος, το οποίο βρίσκεται σε καθορισμένο σημείο, είναι σχεδιασμένο για την υποδοχή συνδέσμου του ιμάντα του άνω σημείου πρόσδεσης ISOFIX και μεταφέρει τη δύναμη συγκράτησης στη δομή του οχήματος.
 2.36. «Διάταξη καθοδήγησης»: διάταξη μέσω της οποίας το άτομο που τοποθετεί το σύστημα συγκράτησης παιδιών ISOFIX οδηγείται στην κατάλληλη διαδρομή για την τοποθέτηση των προσδέσεων ISOFIX στις αγκυρώσεις κάτω πρόσδεσης ISOFIX, γεγονός το οποίο καθιστά εφικτή την ελεύθερη κίνηση.
 2.37. «Ιδιοδιάταξη σήμανσης ISOFIX»: σήμανση η οποία πληροφορεί το άτομο που θέλει να εγκαταστήσει ένα σύστημα συγκράτησης παιδιών ISOFIX σχετικά με τις θέσεις πρόσδεσης ISOFIX στο όχημα και τη θέση κάθε πρόσδεσης ISOFIX που αντιστοιχεί σε σύστημα αγκυρώσεων ISOFIX.
 2.38. «Ιδιοδιάταξη του συστήματος συγκράτησης


text:
παιδιών (CRF)»: ιδιοδιάταξη σύμφωνα με μία από τις ιδιοδιατάξεις ISOFIX που ορίζονται στην παράγραφο 4 του παραρτήματος 17 – προσάρτημα 2 του παρόντος κανονισμού και των οποίων οι διαστάσεις παρατίθενται στα σχήματα 1 έως 8 της ανωτέρω αναφερομένης παραγράφου 4. Αυτές οι ιδιοδιατάξεις του συστήματος συγκράτησης παιδιών (CRF) χρησιμοποιούνται στον παρόντα κανονισμό για να ελεγχθεί ποια συστήματα συγκράτησης παιδιών ISOFIX που αναφέρονται στον κανονισμό αριθ. 44 ή στον κανονισμό αριθ. 129 μπορούν να προσαρτηθούν στις θέσεις εξαρτημάτων ISOFIX του οχήματος. Επίσης ένα από τα συστήματα συγκράτησης παιδιών, τα ονομαζόμενα ISO/F2 που περιγράφονται στο σχήμα 2 της προαναφερόμενης παραγράφου 4, χρησιμοποιείται στον κανονισμό αριθ. 14 ή τον κανονισμό αριθ. 145 για τον προσδιορισμό της θέσης και την εξέταση της δυνατότητας πρόσβασης σε οιοδήποτε σύστημα αγκυρώσεων ISOFIX.
 Ή ιδιοδιάταξη, σύμφωνα με μία από τις δύο ιδιοδιατάξεις «καθίσματος υποστήριξης» που ορίζονται στο προσάρτημα 5 του παραρτήματος 17 του παρόντος κανονισμού και ιδίως οι διαστάσεις των οποίων δίνονται στα σχήματα 2 και 3 του προσαρτήματος 5 του παραρτήματος 17. Οι εν λόγω ιδιοδιατάξεις χρησιμοποιούνται στον παρόντα κανονισμό για να ελέγχουν ποιο μέγεθος καθίσματος υποστήριξης που αναφέρεται στον κανονισμό αριθ. 129 μπορούν να δεχτούν οι θέσεις καθήμενων οχημάτων, αν υπάρχει.
 2.39. «Εκτιμώμενος όγκος της εγκατάστασης της διάταξης παρεμπόδισης περιστροφής i-Size»: ο όγκος που διασφαλίζει τη συμβατότητα μεταξύ των διαστάσεων και της γεωμετρίας της διάταξης παρεμπόδισης περιστροφής του συστήματος συγκράτησης παιδιών i-Size και μιας θέσης καθήμενου i-Size στο όχημα.
 2.40. «Θέση καθήμενου i-Size»: η θέση καθήμενου, αν ορίζεται κάποια από τον κατασκευαστή του οχήματος, η οποία είναι σχεδιασμένη να φιλοξενεί συστήματα συγκράτησης παιδιών i-Size, όπως ορίζεται στον κανονισμό αριθ. 129, και πληροί τις απαιτήσεις που ορίζονται στον παρόντα κανονισμό.
 2.41. «Διάταξη υπενθύμισης χρήσης ζώνης ασφαλείας»: σύστημα που προορίζεται να ειδοποιεί τον οδηγό όταν οποιοσδήποτε επιβάτης δεν χρησιμοποιεί τη ζώνη ασφαλείας. Το σύστημα έγκειται στον εντοπισμό μιας μη προσδεδεμένης ζώνης ασφαλείας και περιλαμβάνει δύο επίπεδα ειδοποίησης του οδηγού: προειδοποίηση πρώτου επιπέδου και προειδοποίηση δεύτερου επιπέδου.
 2.42. «Οπτική προειδοποίηση»: προειδοποίηση με οπτικό σήμα (σύμβολο ή μήνυμα που φωτίζεται, αναβοσβήνει ή εμφανίζεται).
 2.43. «Ηχητική προειδοποίηση»: προειδοποίηση με ηχητικό σήμα.
 2.44. «Προειδοποίηση πρώτου επιπέδου»: οπτική προειδοποίηση που ενεργοποιείται με τη θέση σε λειτουργία του διακόπτη εκκίνησης ή του γενικού διακόπτη και η ζώνη ασφαλείας οποιουδήποτε επιβάτη δεν είναι προσδεδεμένη. Μπορεί να προστεθεί ηχητική προειδοποίηση ως επιλογή.
 2.45. «Προειδοποίηση δεύτερου επιπέδου»: οπτική και ηχητική προειδοποίηση που ενεργοποιείται όταν το όχημα λειτουργεί σύμφωνα με τις παραγράφους 8.4.2.4.1.1 έως 8.4.2.4.1.3 με τη ζώνη ασφαλείας για τους επιβάτες της εμπρόσθιας σειράς μη προσδεδεμένη και τη ζώνη ασφαλείας για τους επιβάτες της οπίσθιας σειράς μη προσδεδεμένη ή σε περίπτωση που αποσυνδεθεί.
 2.46. «Η ζώνη ασφαλείας δεν έχει προσδεθεί»: κατ' επιλογή του κατασκευαστή, είτε η πόρπη της ζώνης ασφαλείας οποιουδήποτε επιβάτη δεν έχει εμπλακεί ή το μήκος του πλέγματος που εξέχει είναι μικρότερο από το μήκος του πλέγματος που χρειάζεται για την πρόσδεση σε ένα μη κατειλημμένο κάθισμα στην πλέον οπίσθια θέση καθημένου.
 2.47. «Κανονική κατάσταση λειτουργίας του οχήματος»: το όχημα κινείται με κατεύθυνση προς τα εμπρός με ταχύτητα μεγαλύτερη από 10 km/h.
 3. ΑΙΤΗΣΗ ΓΙΑ


text:
ΧΟΡΗΓΗΣΗ ΕΓΚΡΙΣΗΣ
 3.1. Τύπος οχήματος
 3.1.1. Η αίτηση έγκρισης ενός τύπου οχήματος όσον αφορά την τοποθέτηση των ζωνών ασφαλείας και των συστημάτων συγκράτησης υποβάλλεται από τον κατασκευαστή του οχήματος ή τον εντολοδόχο του.
 3.1.2. Συνοδεύεται από τα κατωτέρω αναφερόμενα έγγραφα εις τριπλούν και από τα ακόλουθα στοιχεία:
 3.1.2.1.
 σχέδια, σε κατάλληλη κλίμακα, της γενικής δομής του οχήματος, που δείχνουν τις θέσεις των ζωνών ασφαλείας και λεπτομερή σχέδια των ζωνών ασφαλείας και των σημείων όπου έχουν προσδεθεί·
 3.1.2.2.
 προσδιορισμό των χρησιμοποιουμένων υλικών που μπορούν να επηρεάσουν την αντοχή των ζωνών ασφαλείας·
 3.1.2.3.
 τεχνική περιγραφή των ζωνών ασφαλείας·
 3.1.2.4.
 στην περίπτωση ζωνών ασφαλείας που είναι στερεωμένες στη δομή του καθίσματος:
 3.1.2.5.
 λεπτομερή περιγραφή του τύπου οχήματος όσον αφορά το σχεδιασμό των καθισμάτων, των αγκυρώσεών τους και των συστημάτων ρύθμισης και ασφάλισής τους·
 3.1.2.6.
 σχέδια, σε κατάλληλη κλίμακα και επαρκώς λεπτομερή, των καθισμάτων, των αγκυρώσεών τους επί του οχήματος και των συστημάτων ρύθμισης και ασφάλισής τους.
 3.1.3. Αν το κρίνει ο κατασκευαστής, δύναται να υποβάλει στην επιφορτισμένη με τις δοκιμές έγκρισης τεχνική υπηρεσία είτε ένα όχημα αντιπροσωπευτικό του προς έγκριση τύπου οχήματος είτε τα τμήματα οχήματος τα οποία θεωρούνται ουσιώδη για τις δοκιμές των ζωνών ασφάλειας από την τεχνική υπηρεσία.
 3.2. Τύπος ζώνης ασφαλείας
 3.2.1. Η αίτηση έγκρισης ενός τύπου ζώνης ασφαλείας υποβάλλεται από τον κάτοχο της εμπορικής ονομασίας ή σήματος ή από το νόμιμο εξουσιοδοτημένο αντιπρόσωπό του. Στην περίπτωση των συστημάτων συγκράτησης, η αίτηση έγκρισης ενός τύπου συστήματος συγκράτησης υποβάλλεται από τον κάτοχο της εμπορικής ονομασίας ή σήματος ή από τον αντιπρόσωπό του ή από τον κατασκευαστή του οχήματος στο οποίο πρόκειται να τοποθετηθεί ή τον αντιπρόσωπό του.
 3.2.2. Η αίτηση συνοδεύεται από τα εξής:
 3.2.2.1.
 Τεχνική περιγραφή του τύπου ζώνης, η οποία προσδιορίζει τους ιμάντες και τα άκαμπτα εξαρτήματα που χρησιμοποιούνται και η οποία συνοδεύεται από σχέδια των στοιχείων που συνθέτουν τη ζώνη· και το σημείο που θα λαμβάνεται ως κέντρο αναφοράς στις εν λόγω δοκιμές. Τα σχέδια δείχνουν τη θέση που προορίζεται για τον αριθμό έγκρισης και το/τα πρόσθετο/-α σύμβολο/-α σε σχέση με τον κύκλο του σήματος έγκρισης· Η περιγραφή πρέπει να αναφέρει το χρώμα του παρουσιαζομένου προς επικύρωση προτύπου και να υποδεικνύει τον/τους τύπο/-ους οχήματος για τον/τους οποίον/-ους προορίζεται ο τύπος αυτός της ζώνης. Στην περίπτωση των συσπειρωτήρων, από οδηγίες εγκατάστασης του μηχανισμού αναγνώρισης· και για διατάξεις ή συστήματα προφόρτισης, από πλήρη τεχνική περιγραφή της κατασκευής και λειτουργίας συμπεριλαμβανομένου του μηχανισμού αναγνώρισης, αν υπάρχει, όπου αναλύεται η μέθοδος ενεργοποίησης και τυχόν αναγκαία μέθοδος για την αποφυγή ακούσιας ενεργοποίησης. Στην περίπτωση συστήματος συγκράτησης, η περιγραφή περιλαμβάνει: σχέδια, με κατάλληλη κλίμακα, της δομής του οχήματος και της δομής του καθίσματος, του συστήματος ρύθμισης και των εξαρτημάτων στερέωσης, που δείχνουν με τρόπο επαρκώς λεπτομερή τις θέσεις των αγκυρώσεων των καθισμάτων και των ζωνών καθώς και των ενισχύσεων· καθώς και προσδιορισμό των χρησιμοποιούμενων υλικών που ενδέχεται να επηρεάσουν την αντοχή των αγκυρώσεων του καθίσματος και της ζώνης· και τεχνική περιγραφή των αγκυρώσεων του καθίσματος και των ζωνών· Αν η ζώνη έχει σχεδιαστεί κατά τρόπο ώστε να τοποθετείται στο σώμα του οχήματος μέσω διάταξης


text:
ρύθμισής της ως προς το ύψος, στην τεχνική περιγραφή πρέπει να ορίζεται αν η εν λόγω διάταξη θεωρείται τμήμα της ζώνης, ή όχι·
 3.2.2.2.
 έξι δείγματα του τύπου της ζώνης, ένα εκ των οποίων ως δείγμα αναφοράς·
 3.2.2.3.
 ιμάντα κάθε τύπου μήκους 10 m που χρησιμοποιείται σε κάθε τύπο ζώνης·
 3.2.2.4.
 η τεχνική υπηρεσία που διεξάγει τις δοκιμές έγκρισης τύπου μπορεί να ζητήσει και άλλα δείγματα.
 3.2.3. Για τα συστήματα συγκράτησης, υποβάλλονται στην υπηρεσία δύο δείγματα τα οποία μπορούν να περιλαμβάνουν δύο δείγματα ζωνών όπως αναφέρεται στις παραγράφους 3.2.2.2 και 3.2.2.3 ανωτέρω κατ' επιλογή του κατασκευαστή, είτε ένα όχημα αντιπροσωπευτικό του τύπου οχήματος που πρόκειται να εγκριθεί είτε το μέρος ή τα μέρη του οχήματος που η τεχνική υπηρεσία που διεξάγει τις δοκιμές έγκρισης για τα συστήματα συγκράτησης κρίνει ουσιώδη.
 4. ΣΗΜΑΝΣΕΙΣ
 Τα δείγματα τύπου ζώνης ή τύπου συστήματος συγκράτησης που υποβάλλονται για έγκριση σύμφωνα με τις διατάξεις των ανωτέρω παραγράφων 3.2.2.2, 3.2.2.3 και 3.2.2.4 πρέπει να φέρουν ευανάγνωστο και ανεξίτηλο το όνομα, τα αρχικά ή το εμπορικό σήμα του κατασκευαστή.
 5. ΕΓΚΡΙΣΗ
 5.1. Στο πιστοποιητικό έγκρισης τύπου επισυνάπτεται πιστοποιητικό σύμφωνο προς το υπόδειγμα που προσδιορίζεται στις παραγράφους 5.1.1 ή 5.1.2 κατωτέρω:
 5.1.1.
 Παράρτημα 1Α για αιτήσεις που αναφέρονται στην παράγραφο 3.1.·
 5.1.2.
 Παράρτημα 1Β για αιτήσεις που αναφέρονται στην παράγραφο 3.2.·
 5.2. Τύπος οχήματος
 5.2.1. Αν το όχημα που υποβάλλεται προς έγκριση σύμφωνα με τον παρόντα κανονισμό πληροί τις απαιτήσεις της παραγράφου 8. κατωτέρω και των παραρτημάτων 15 και 16 του παρόντος κανονισμού, χορηγείται η έγκριση του εν λόγω τύπου οχήματος.
 5.2.2. Για κάθε τύπο που εγκρίνεται χορηγείται αριθμός έγκρισης. Τα πρώτα δύο ψηφία του (προς το παρόν 07, που αντιστοιχεί στη σειρά τροποποιήσεων 07) δηλώνουν τη σειρά τροποποιήσεων που περιλαμβάνει τις πλέον πρόσφατες σημαντικές τεχνικές τροποποιήσεις που έγιναν στον κανονισμό κατά τη χρονική στιγμή έκδοσης της έγκρισης. Το ίδιο συμβαλλόμενο μέρος δεν επιτρέπεται να αποδώσει τον ίδιο αριθμό σε άλλο τύπο οχήματος, όπως ορίζεται στην ανωτέρω παράγραφο 2.16.
 5.2.3. Ειδοποίηση έγκρισης ή επέκτασης ή άρνησης ή ανάκλησης έγκρισης ή οριστικής διακοπής της παραγωγής ενός τύπου οχήματος σύμφωνα με τον παρόντα κανονισμό γνωστοποιείται στα συμβαλλόμενα μέρη της συμφωνίας του 1958 που εφαρμόζουν τον παρόντα κανονισμό, με έντυπο σύμφωνα με το υπόδειγμα του παραρτήματος 1Α του παρόντος κανονισμού.
 5.2.4. Σε κάθε όχημα το οποίο ανταποκρίνεται σε τύπο οχήματος που έχει εγκριθεί σύμφωνα με τον παρόντα κανονισμό, τοποθετείται σε εμφανές και ευπρόσιτο σημείο που καθορίζεται στο έντυπο έγκρισης ένα διεθνές σήμα έγκρισης αποτελούμενο από:
 5.2.4.1.
 Έναν κύκλο που περιβάλλει το γράμμα «E», ακολουθούμενο από το χαρακτηριστικό αριθμό της χώρας η οποία έχει χορηγήσει την έγκριση. (3)
 5.2.4.2.
 Τον αριθμό του παρόντος κανονισμού, ακολουθούμενο από το γράμμα «R», μια παύλα και τον αριθμό έγκρισης στα δεξιά του κύκλου που προβλέπεται στην παράγραφο 5.2.4.1 ανωτέρω.
 5.2.5. Αν το όχημα είναι σύμφωνο με τον εγκεκριμένο τύπο οχήματος βάσει ενός ή περισσοτέρων του ενός κανονισμών που προσαρτώνται στη Συμφωνία στη χώρα η οποία χορήγησε την έγκριση βάσει του παρόντος κανονισμού, δεν απαιτείται η επανάληψη του συμβόλου που προβλέπεται στην παράγραφο 5.2.4.1· σε μια τέτοια περίπτωση,


text:
οι επιπρόσθετοι αριθμοί και τα σύμβολα όλων των κανονισμών βάσει των οποίων έχει χορηγηθεί έγκριση στη χώρα που έχει χορηγήσει έγκριση βάσει του παρόντος κανονισμού, τοποθετούνται σε κατακόρυφες στήλες στα δεξιά του συμβόλου που προβλέπεται στην παράγραφο 5.2.4.1 ανωτέρω.
 5.2.6. Το σήμα έγκρισης πρέπει να είναι ευανάγνωστο και ανεξίτηλο.
 5.2.7. Το σήμα έγκρισης τίθεται κοντά ή επάνω στην πινακίδα με τα στοιχεία του οχήματος που τοποθετεί ο κατασκευαστής.
 5.3. Τύπος ζώνης ασφαλείας
 5.3.1. Αν τα δείγματα ενός τύπου ζώνης που υποβάλλονται σύμφωνα με τις διατάξεις της παραγράφου 3.2 ανωτέρω πληρούν τις απαιτήσεις των παραγράφων 4, 5.3 και 6 του παρόντος κανονισμού, χορηγείται η έγκριση.
 5.3.2. Για κάθε τύπο που εγκρίνεται χορηγείται αριθμός έγκρισης. Τα πρώτα δύο ψηφία του (προς το παρόν 06, που αντιστοιχεί στη σειρά τροποποιήσεων 06) δηλώνουν τη σειρά τροποποιήσεων που περιλαμβάνει τις πλέον πρόσφατες σημαντικές τεχνικές τροποποιήσεις του κανονισμού κατά τη χρονική στιγμή έκδοσης της έγκρισης. Το ίδιο συμβαλλόμενο μέρος δεν επιτρέπεται να εκχωρεί τον ίδιο αριθμό σε διαφορετικό τύπο ζώνης ή συστήματος συγκράτησης.
 5.3.3. Στα συμβαλλόμενα μέρη της συμφωνίας του 1958 που εφαρμόζουν τον παρόντα κανονισμό γνωστοποιείται η κοινοποίηση της έγκρισης ή επέκτασης ή απόρριψης της έγκρισης ενός τύπου ζώνης ή συστήματος συγκράτησης σύμφωνα με τον παρόντα κανονισμό, με έντυπο σύμφωνο με το πρότυπο του παραρτήματος 1Β του παρόντος κανονισμού.
 5.3.4. Εκτός από τις σημάνσεις που αναφέρονται στην παράγραφο 4. ανωτέρω, τα ακόλουθα στοιχεία τοποθετούνται σε κατάλληλο σημείο σε κάθε ζώνη σύμφωνα με τύπο εγκεκριμένο με βάση τον παρόντα κανονισμό:
 5.3.4.1.
 Ένα διεθνές σήμα έγκρισης που περιλαμβάνει:
 5.3.4.1.1.
 Έναν κύκλο που περιβάλλει το γράμμα «E», ακολουθούμενο από το χαρακτηριστικό αριθμό της χώρας η οποία έχει χορηγήσει την έγκριση (4).
 5.3.4.1.2.
 Αριθμό έγκρισης·
 5.3.4.2.
 Το/τα ακόλουθο/-α επιπλέον σύμβολο/-α:
 5.3.4.2.1.
 Το γράμμα «A» για ζώνη τριών σημείων, το γράμμα «B» για ζώνη κάτω του υπογαστρίου και το γράμμα «S» για ζώνη ειδικού τύπου.
 5.3.4.2.2.
 Τα σύμβολα που αναφέρονται στην ανωτέρω παράγραφο 5.3.4.2.1. συμπληρώνονται από τις ακόλουθες πρόσθετες επισημάνσεις:
 5.3.4.2.2.1.
 Το γράμμα «e» για ζώνη με διάταξη απορρόφησης ενέργειας·
 5.3.4.2.2.2.
 Το γράμμα «r» για ζώνη που περιλαμβάνει συσπειρωτήρα μαζί με το σύμβολο (1, 2, 3, 4 ή 4N) του χρησιμοποιούμενου συσπειρωτήρα, σύμφωνα με την παράγραφο 2.14 του παρόντος κανονισμού και το γράμμα «m», αν ο χρησιμοποιούμενος συσπειρωτήρας είναι συσπειρωτήρας κατεπείγουσας ασφάλισης με πολλαπλή ευαισθησία·
 5.3.4.2.2.3.
 Το γράμμα «p» στην περίπτωση ζώνης ασφαλείας με διάταξη προφόρτισης·
 5.3.4.2.2.4.
 Το γράμμα «t» στην περίπτωση ζώνης ασφαλείας με συσπειρωτήρα που περιλαμβάνει διάταξη μείωσης της έντασης·
 5.3.4.2.2.5.
 Οι ζώνες με συσπειρωτήρα τύπου 4Ν, πρέπει επίσης να φέρουν σύμβολο που αποτελείται από ορθογώνιο με όχημα της κατηγορίας M1 που έχει διαγραφεί, πράγμα που σημαίνει ότι ο τύπος αυτός συσπειρωτήρα απαγορεύεται για οχήματα της κατηγορίας M1.
 5.3.4.2.2.6.
 Αν η ζώνη ασφαλείας εγκρίνεται βάσει των διατάξεων των παραγράφων 6.4.1.3.3 και 6.4.1.3.4 του παρόντος κανονισμού, σημειώνεται εντός ορθογωνίου η λέξη «ΑΕΡΟΣΑΚΟΣ».
 5.3.4.2.3.
 Το γράμμα «Ζ» προτάσσεται του συμβόλου που προβλέπεται στην παράγραφο 5.3.4.2.1, όταν η ζώνη ασφαλείας αποτελεί τμήμα ενός συστήματος συγκράτησης.
 5.3.5. Η παράγραφος 2 του παραρτήματος 2 του παρόντος κανονισμού περιλαμβάνει παραδείγματα διατάξεων σημάτων έγκρισης.
 5.3.6.


text:
Οι ενδείξεις που προβλέπονται στην παράγραφο 5.3.4 πρέπει να αναγράφονται κατά τρόπο ώστε να είναι ευανάγνωστες και ανεξίτηλες και να είναι μόνιμα στερεωμένες μέσω είτε μιας ετικέτας είτε απευθείας επισήμανσης. Η ετικέτα ή η επισήμανση πρέπει να ανθίσταται στη χρήση.
 5.3.7. Οι ετικέτες που αναφέρονται στην ανωτέρω παράγραφο 5.3.6 μπορούν να εκδίδονται είτε από την αρχή έγκρισης τύπου που χορήγησε την έγκριση είτε, υπό την προϋπόθεση χορήγησης σχετικής άδειας από την εν λόγω αρχή, από τον κατασκευαστή.
 6. ΠΡΟΔΙΑΓΡΑΦΕΣ
 6.1. Γενικές προδιαγραφές
 6.1.1. Κάθε δείγμα που υποβάλλεται σύμφωνα με τις παραγράφους 3.2.2.2, 3.2.2.3 και 3.2.2.4 ανωτέρω πρέπει να πληροί τις προδιαγραφές που ορίζονται στην παράγραφο 6. του παρόντος κανονισμού.
 6.1.2. Η ζώνη ασφαλείας ή το σύστημα συγκράτησης πρέπει να έχει σχεδιαστεί και κατασκευαστεί κατά τρόπο, ώστε, όταν τοποθετείται σωστά και χρησιμοποιείται ορθά από τους επιβάτες, να λειτουργεί ικανοποιητικά και να μειώνει τον κίνδυνο σωματικής βλάβης σε περίπτωση ατυχήματος.
 6.1.3. Οι ιμάντες της ζώνης δεν πρέπει να μπορούν να λάβουν επικίνδυνη μορφή.
 6.1.4. Η χρήση υλικών με τις ιδιότητες της πολυαμίδης 6 όσον αφορά την κατακράτηση νερού απαγορεύεται σε όλα τα μηχανικά μέρη στα οποία το φαινόμενο αυτό είναι πιθανόν να έχει αρνητική επίπτωση στη λειτουργία τους.
 6.2. Άκαμπτα μέρη
 6.2.1. Γενικά
 6.2.1.1. Τα άκαμπτα μέρη της ζώνης ασφαλείας, όπως οι πόρπες, οι μηχανισμοί ρύθμισης, τα εξαρτήματα στερέωσης κ.λπ, δεν πρέπει να περιέχουν αιχμηρές άκρες ικανές να προκαλέσουν με την τριβή φθορά ή θραύση των ιμάντων.
 6.2.1.2. Όλα τα μέρη ενός συνόλου που μπορούν να διαβρωθούν πρέπει να είναι κατάλληλα προστατευμένα κατά της διάβρωσης. Μετά τη δοκιμή αντοχής στη διάβρωση στην οποία υποβλήθηκαν σύμφωνα με την παράγραφο 7.2 κατωτέρω, δεν πρέπει να εμφανίζεται, αφενός, καμία αλλοίωση ικανή να βλάψει την καλή λειτουργία του μηχανισμού και, αφετέρου, καμία σημαντική διάβρωση όταν τα εξαρτήματα εξετάζονται διά γυμνού οφθαλμού από εξειδικευμένο παρατηρητή.
 6.2.1.3. Τα άκαμπτα μέρη που προορίζονται να απορροφούν ενέργεια ή να υφίστανται ή να μεταδίδουν φόρτιση δεν πρέπει να είναι εύθραυστα.
 6.2.1.4. Τα άκαμπτα μέρη και τα πλαστικά μέρη μιας ζώνης ασφαλείας πρέπει να βρίσκονται και να είναι τοποθετημένα κατά τρόπο ώστε να μη μπορούν, κατά την κανονική χρήση ενός μηχανοκίνητου οχήματος, να εμπλακούν κάτω από ένα ολισθαίνον κάθισμα ή μέσα στη θύρα του οχήματος. Αν ένα από τα εξαρτήματα αυτά δεν είναι σύμφωνο με τις προαναφερόμενες απαιτήσεις, πρέπει να υποβληθεί στη δοκιμή κρούσης εν ψυχρώ που υποδεικνύεται στην παράγραφο 7.5.4 κατωτέρω. Μετά τη δοκιμή, αν οι υποδοχές ή τα στοιχεία συγκράτησης από πλαστικό των άκαμπτων μερών παρουσιάζουν εμφανείς ρωγμές, τα πλαστικά στοιχεία αφαιρούνται πλήρως και εξακριβώνεται αν το υπόλοιπο σύνολο παρουσιάζει πάντοτε την ίδια ασφάλεια. Αν το υπόλοιπο από το σύνολο παραμένει ασφαλές ή αν καμία ορατή ρωγμή δεν διαπιστώνεται, εξακριβώνεται εκ νέου αν πληροί τις απαιτήσεις δοκιμής που προβλέπονται στις παραγράφους 6.2.2, 6.2.3 και 6.4 κατωτέρω.
 6.2.2. Πόρπη
 6.2.2.1. Η πόρπη πρέπει να έχει σχεδιαστεί κατά τρόπο ώστε να αποκλείεται κάθε δυνατότητα εσφαλμένης χρήσης. Τούτο σημαίνει, μεταξύ άλλων, ότι η πόρπη δεν πρέπει να δύναται να παραμένει σε θέση ημίκλειστη. Η διαδικασία ανοίγματος της πόρπης πρέπει να είναι προφανής. Τα


text:
μέρη της πόρπης που ενδέχεται να έρθουν σε επαφή με το σώμα του χρήστη έχουν διατομή τουλάχιστον 20 cm2 και πλάτος 46 mm, μετρούμενα σε επίπεδο του οποίου η μέγιστη απόσταση από την επιφάνεια επαφής είναι 2,5 mm. Στην περίπτωση ζωνών τύπου σαγής η τελευταία απαίτηση θεωρείται ότι ικανοποιείται αν η επιφάνεια επαφής της πόρπης με το σώμα του χρήστη έχει εμβαδόν μεταξύ 20 και 40 cm2.
 6.2.2.2. Η πόρπη, ακόμα και όταν δεν υφίσταται φόρτιση, πρέπει να παραμένει κλειστή οποιαδήποτε κι αν είναι η θέση της. Δεν πρέπει να δύναται να ανοιχτεί ακούσια, τυχαία ή με δύναμη κατώτερη του 1 daN. Η πόρπη πρέπει να δράττεται και να χρησιμοποιείται εύκολα· όταν δεν τελεί υπό φόρτιση και όταν τελεί υπό φόρτιση σύμφωνα με την παράγραφο 7.8.2 κατωτέρω, πρέπει ο χρήστης να μπορεί να την απασφαλίσει με μια απλή κίνηση του ενός χεριού προς μία κατεύθυνση. Επιπροσθέτως, στην περίπτωση συνόλων ζωνών που προορίζονται να χρησιμοποιηθούν για τα εμπρόσθια εξωτερικά καθίσματα, με εξαίρεση τις ζώνες τύπου σαγής, πρέπει επίσης να μπορεί να δεσμευτεί από το χρήστη με μια απλή κίνηση του ενός χεριού προς μία κατεύθυνση. Η πόρπη πρέπει να απασφαλίζεται με πίεση είτε επί ενός κομβίου είτε επί παρόμοιας διάταξης. Η επιφάνεια στην οποία πρέπει να εφαρμοστεί η πίεση αυτή πρέπει στην πραγματική θέση απασφάλισης και στην προβολή της σε επίπεδο κάθετο προς την αρχική κίνηση του κουμπιού να έχει τις ακόλουθες διαστάσεις: για τα ενσφηνωμένα κομβία, ελάχιστη επιφάνεια 4,5 cm2 και ελάχιστο πλάτος 15 mm· για τα μη ενσφηνωμένα κομβία, ελάχιστη επιφάνεια 2,5 cm2 και ελάχιστο πλάτος 10 mm. για τα μη ενσφηνωμένα κομβία, ελάχιστη επιφάνεια 2,5 cm2 και ελάχιστο πλάτος 10 mm. Η επιφάνεια αυτή πρέπει να είναι ερυθρού χρώματος. Κανένα άλλο τμήμα της πόρπης δεν πρέπει να είναι του χρώματος αυτού. Όταν το κάθισμα είναι κατειλημμένο, επιτρέπεται κόκκινη προειδοποιητική φωτεινή ένδειξη ως τμήμα της πόρπης, αν σβήνει μετά την πρόσδεση της ζώνης ασφαλείας. Φωτεινές ενδείξεις που φωτίζουν την πόρπη με άλλο χρώμα εκτός του κόκκινου δεν απαιτείται να σβήνουν μετά την πρόσδεση της ζώνης ασφαλείας. Οι εν λόγω φωτεινές ενδείξεις δεν φωτίζουν την πόρπη με τέτοιον τρόπο που να επηρεάζεται η αντίληψη του κόκκινου χρώματος της αποσύσφιγξης της πόρπης ή της κόκκινης φωτεινής προειδοποιητικής ένδειξης.
 6.2.2.3. Η πόρπη, όταν υπόκειται σε δοκιμή σύμφωνα με την παράγραφο 7.5.3, πρέπει να λειτουργεί κανονικά.
 6.2.2.4. Η πόρπη πρέπει να μπορεί να αντέχει επανειλημμένους χειρισμούς και πρέπει, πριν από τη δυναμική δοκιμή που αναφέρεται στην παράγραφο 7.7 κατωτέρω, να υποστεί 5 000 κύκλους ανοίγματος και κλεισίματος σε κανονικές συνθήκες χρήσης. Σε περίπτωση ζωνών τύπου σαγής, η δοκιμή αυτή μπορεί να εκτελείται χωρίς να έχουν εισαχθεί όλες οι γλωσσίδες.
 6.2.2.5. Η αναγκαία δύναμη για να ανοιχθεί η πόρπη κατά τη δοκιμή που προβλέπεται στην παράγραφο 7.8. κατωτέρω δεν πρέπει να υπερβαίνει τα 6 daN.
 6.2.2.6. Η πόρπη υποβάλλεται σε δοκιμές αντοχής σύμφωνα με την παράγραφο 7.5.1 και, κατά περίπτωση, την παράγραφο 7.5.5 κατωτέρω. Τα εν λόγω μέρη δεν πρέπει ούτε να σπάσουν ούτε να αποσπαστούν εξαιτίας της τάσης που ασκείται από το προδιαγραφόμενο


text:
φορτίο.
 6.2.2.7. Για τις πόρπες που περιέχουν ένα στοιχείο κοινό σε δύο σύνολα, οι δοκιμές αντοχής και ανοίγματος που αναφέρονται στις παραγράφους 7.7 και 7.8 κατωτέρω πραγματοποιούνται επίσης με το τμήμα της πόρπης που ανήκει σε ένα σύνολο να είναι δεσμευμένο στο μηχανισμό σύζευξης του άλλου συνόλου, αν είναι δυνατόν η πόρπη να συνενωθεί κατ' αυτόν τον τρόπο στην πράξη.
 6.2.3. Μηχανισμός ρύθμισης της ζώνης
 6.2.3.1. Η ζώνη, αφού φορεθεί από τον χρήστη, πρέπει είτε να προσαρμόζεται αυτόματα στο σώμα του είτε να είναι σχεδιασμένη κατά τέτοιο τρόπο ώστε ο χειροκίνητος μηχανισμός ρύθμισης να είναι άμεσα προσβάσιμος στον καθισμένο χρήστη, άνετος και εύκολος στη χρήση. Πρέπει επίσης να επιτρέπει το σφίξιμο της ζώνης με το ένα χέρι ώστε να ταιριάζει στο μέγεθος του σώματος του χρήστη και στη θέση του καθίσματος του οχήματος.
 6.2.3.2. Δύο δείγματα από κάθε μηχανισμό ρύθμισης πρέπει να υποβληθούν στις δοκιμές σύμφωνα με την παράγραφο 7.3 κατωτέρω. Η ολίσθηση του ιμάντα δεν πρέπει να υπερβαίνει τα 25 mm ανά δείγμα μηχανισμού ρύθμισης και το άθροισμα των μετατοπίσεων για το σύνολο των μηχανισμών ρύθμισης μιας ζώνης δεν πρέπει να υπερβαίνει τα 40 mm.
 6.2.3.3. Όλοι οι μηχανισμοί ρύθμισης υπόκεινται σε δοκιμές αντοχής σύμφωνα με την παράγραφο 7.5.1 κατωτέρω. Τα εν λόγω μέρη δεν πρέπει ούτε να σπάσουν ούτε να αποσπαστούν εξαιτίας της τάσης που ασκείται από το προδιαγραφόμενο φορτίο.
 6.2.3.4. Όταν η δοκιμή πραγματοποιείται σύμφωνα με την παράγραφο 7.5.6 κατωτέρω, η απαραίτητη δύναμη για να λειτουργήσει ο μηχανισμός χειροκίνητης ρύθμισης δεν πρέπει να υπερβαίνει τα 5 daN.
 6.2.4. Εξαρτήματα στερέωσης και διατάξεις ρύθμισης της ζώνης ως προς το ύψος
 Τα εξαρτήματα στερέωσης υπόκεινται στις δοκιμές αντοχής σύμφωνα με τις παραγράφους 7.5.1 και 7.5.2 κατωτέρω. Οι υπάρχοντες μηχανισμοί ρύθμισης της ζώνης ως προς το ύψος υπόκεινται στις δοκιμές αντοχής που περιγράφονται στην παράγραφο7.5.2 του παρόντος κανονισμού, στις περιπτώσεις που δεν ελέγχθηκαν στο όχημα κατ' εφαρμογή του κανονισμού αριθ. 14 (σύμφωνα με την τελευταία έκδοση τροποποιήσεων) σχετικά με τις αγκυρώσεις των ζωνών ασφαλείας. Τα εν λόγω μέρη δεν πρέπει ούτε να σπάσουν ούτε να αποσπαστούν εξαιτίας της τάσης που ασκείται από το προδιαγραφόμενο φορτίο.
 6.2.5. Συσπειρωτήρες
 Οι συσπειρωτήρες υποβάλλονται σε δοκιμές και πρέπει να πληρούν τις απαιτήσεις που ορίζονται κατωτέρω, συμπεριλαμβανομένων των δοκιμών αντοχής που αναφέρονται στις παραγράφους 7.5.1 και 7.5.2 κατωτέρω. (Οι εν λόγω απαιτήσεις αποκλείουν τους συσπειρωτήρες χωρίς ασφάλιση.)
 6.2.5.1. Συσπειρωτήρες χειροκίνητης απασφάλισης
 6.2.5.1.1. Ο ιμάντας ενός συνόλου ζώνης ασφαλείας που περιλαμβάνει συσπειρωτήρα χειροκίνητης απασφάλισης δεν πρέπει να μετατοπίζεται πλέον των 25 mm μεταξύ των θέσεων ασφάλισης του συσπειρωτήρα.
 6.2.5.1.2. Ο ιμάντας ενός συνόλου ζώνης ασφαλείας θα εκτυλίσσεται από έναν συσπειρωτήρα χειροκίνητης απασφάλισης εντός 6 mm του μέγιστου μήκους του όταν τάση τουλάχιστον 1,4 daN και 2,2 daN κατ' ανώτατο όριο εφαρμόζεται στον ιμάντα στη συνήθη κατεύθυνση εξαγωγής.
 6.2.5.1.3. Ο ιμάντας πρέπει να εκτυλιχθεί από τον συσπειρωτήρα και να αφεθεί να επανατυλιχθεί σύμφωνα με τη μέθοδο που περιγράφεται στην παράγραφο 7.6.1 μέχρις ότου ολοκληρωθούν 5 000 κύκλοι. Ο συσπειρωτήρας πρέπει στη συνέχεια να υποβληθεί στη δοκιμή διάβρωσης που προβλέπεται στην παράγραφο 7.2 και μετά στη δοκιμή αντοχής


text:
στη σκόνη που περιγράφεται στην παράγραφο 7.6.3. κατωτέρω. Μετά πρέπει να υποστεί με ικανοποιητικό τρόπο μία άλλη σειρά 5 000 κύκλων εκτυλίξεων και επανατυλίξεων. Μετά τις δοκιμές που αναφέρονται ανωτέρω, ο συσπειρωτήρας πρέπει να εξακολουθεί να λειτουργεί σωστά και να πληροί τις απαιτήσεις που ορίζονται στις παραγράφους 6.2.5.1.1 και 6.2.5.1.2 ανωτέρω.
 6.2.5.2. Συσπειρωτήρας αυτόματης ασφάλισης
 6.2.5.2.1. Ο ιμάντας μιας ζώνης ασφαλείας που περιλαμβάνει συσπειρωτήρα αυτόματης ασφάλισης δεν πρέπει να μετατοπίζεται πλέον των 30 mm μεταξύ των θέσεων ασφάλισης του συσπειρωτήρα. Έπειτα από μία κίνηση του χρήστη προς τα πίσω, η ζώνη πρέπει είτε να παραμένει στην αρχική της θέση είτε να επανέρχεται αυτόματα στη θέση αυτή ως συνέπεια των κινήσεων του χρήστη προς τα εμπρός.
 6.2.5.2.2. Αν ο συσπειρωτήρας αποτελεί τμήμα μιας ζώνης κάτω του υπογαστρίου, η δύναμη επανατύλιξης του ιμάντα δεν πρέπει να είναι μικρότερη από 0,7 daN, όταν η δύναμη αυτή μετράται επί του ελεύθερου μήκους μεταξύ του ανδρεικέλου και του συσπειρωτήρα σύμφωνα με την παράγραφο 7.6.4 κατωτέρω.
 Αν ο συσπειρωτήρας αποτελεί τμήμα διαγωνίου ζώνης, η δύναμη επανατύλιξης του ιμάντα δεν πρέπει να είναι μικρότερη από 0,1 daN και δεν πρέπει να υπερβαίνει τα 0,7 daN όταν μετράται με ανάλογο τρόπο.
 6.2.5.2.3. Ο ιμάντας πρέπει να εκτυλιχθεί από τον συσπειρωτήρα και να αφεθεί να επανατυλιχθεί σύμφωνα με τη μέθοδο που περιγράφεται στην παράγραφο 7.6.1 μέχρις ότου ολοκληρωθούν 5 000 κύκλοι. Ο συσπειρωτήρας πρέπει στη συνέχεια να υποβληθεί στη δοκιμή διάβρωσης που προβλέπεται στην παράγραφο 7.2 και κατόπιν στη δοκιμή αντοχής στη σκόνη που περιγράφεται στην παράγραφο 7.6.3 κατωτέρω. Μετά πρέπει να υποστεί με ικανοποιητικό τρόπο μία άλλη σειρά 5 000 κύκλων εκτυλίξεων και επανατυλίξεων. Μετά τις προαναφερόμενες δοκιμές, ο συσπειρωτήρας πρέπει να εξακολουθεί να λειτουργεί σωστά και να πληροί τις απαιτήσεις που ορίζονται στις παραγράφους 6.2.5.2.1 και 6.2.5.2.2 ανωτέρω.
 6.2.5.3. Συσπειρωτήρας κατεπείγουσας ασφάλισης
 6.2.5.3.1. Ο συσπειρωτήρας κατεπείγουσας ασφάλισης ικανοποιεί τις ακόλουθες προϋποθέσεις όταν υποβάλλεται σε δοκιμή σύμφωνα με τις προδιαγραφές της παραγράφου 7.6.2 κατωτέρω. Όταν πρόκειται για ευαισθησία ως προς έναν παράγοντα σύμφωνα με την παράγραφο 2.14.4.1 του παρόντος κανονισμού, ισχύουν μόνο οι προδιαγραφές που αφορούν την επιβράδυνση του οχήματος.
 6.2.5.3.1.1. Ασφαλίζεται για επιβράδυνση οχήματος ίση προς 0,45 g (5) για συσπειρωτήρες τύπου 4 και προς 0,85 g για συσπειρωτήρες τύπου 4N.
 6.2.5.3.1.2. Ασφαλίζεται με επιτάχυνση του ιμάντα, η οποία μετρούμενη κατά την κατεύθυνση εξαγωγής του είναι μικρότερη από 0,8 g για συσπειρωτήρες τύπου 4 και από 1,0 g για συσπειρωτήρες τύπου 4Ν.
 6.2.5.3.1.3. Δεν ασφαλίζεται όταν ο μηχανισμός αναγνώρισης εκτρέπεται έως 12° ή λιγότερο προς οποιαδήποτε κατεύθυνση από τη θέση εγκατάστασης που υποδεικνύεται από τον κατασκευαστή.
 6.2.5.3.1.4. Πρέπει να ασφαλίζεται όταν ο μηχανισμός αναγνώρισης εκτραπεί κατά περισσότερο από 27° για τον τύπο 4 ή 40° για τον τύπο 4N προς οποιαδήποτε κατεύθυνση από τη θέση εγκατάστασης που υποδεικνύει ο κατασκευαστής.
 6.2.5.3.1.5. Αν η αποτελεσματικότητα του συσπειρωτήρα εξαρτάται από εξωτερικό σήμα ή πηγή ενέργειας, η εγκατάσταση πρέπει να εγγυάται αυτόματη ασφάλιση του συσπειρωτήρα σε περίπτωση αστοχίας ή διακοπής του σήματος ή της πηγής ενέργειας. Ωστόσο, η απαίτηση αυτή δεν χρειάζεται να ικανοποιείται όταν πρόκειται για συσπειρωτήρα πολλαπλής ευαισθησίας,


text:
με τον όρο ότι μόνο μία ευαισθησία εξαρτάται από εξωτερικό σήμα ή πηγή ενέργειας και η αστοχία του σήματος ή της πηγής ενέργειας υποδεικνύεται στον οδηγό με οπτικό και/ή ηχητικό μέσο.
 6.2.5.3.2. Όταν ένας συσπειρωτήρας κατεπείγουσας ασφάλισης με πολλαπλή ευαισθησία, συμπεριλαμβανομένης της ευαισθησίας του ιμάντα, υποβάλλεται σε δοκιμή σύμφωνα με την παράγραφο 7.6.2 κατωτέρω, πληροί τις ειδικές απαιτήσεις και ασφαλίζει όταν η επιτάχυνση του ιμάντα που μετράται προς την κατεύθυνση της ανεξέλιξης δεν είναι μικρότερη από 3,0 g.
 6.2.5.3.3. Κατά τη διάρκεια των δοκιμών που υποδεικνύονται στις παραγράφους 6.2.5.3.1 και 6.2.5.3.2, το μήκος του ιμάντα που μπορεί να εκτυλιχθεί πριν ασφαλίσει ο συσπειρωτήρας δεν πρέπει να υπερβαίνει τα 50 mm με αφετηρία το μήκος που προβλέπεται στην παράγραφο 7.6.2.1. Στην περίπτωση της δοκιμής που αναφέρεται στην ανωτέρω παράγραφο 6.2.5.3.1.2, η ασφάλιση δεν πρέπει να λαμβάνει χώρα κατά τη διάρκεια των εκτυλισσόμενων πρώτων 50 mm του ιμάντα με αφετηρία το μήκος που προβλέπεται στην παράγραφο 7.6.2.1 κατωτέρω.
 6.2.5.3.4. Αν ο συσπειρωτήρας αποτελεί τμήμα μιας ζώνης κάτω του υπογαστρίου, η δύναμη επανατύλιξης του ιμάντα δεν πρέπει να είναι μικρότερη από 0,7 daN, όταν η δύναμη αυτή μετράται επί του ελεύθερου μήκους μεταξύ του ανδρεικέλου και του συσπειρωτήρα σύμφωνα με την παράγραφο 7.6.4
 Αν ο συσπειρωτήρας αποτελεί τμήμα συγκράτησης του ανωτέρω τμήματος του κορμού, η δύναμη επανατύλιξης του ιμάντα δεν πρέπει να είναι μικρότερη από 0,1 daN και δεν πρέπει να υπερβαίνει τα 0,7 daN όταν μετράται με ανάλογο τρόπο, με εξαίρεση τις ζώνες που είναι εξοπλισμένες με μηχανισμό περιορισμού της τάσης, οπότε η ελάχιστη δύναμη επανατύλιξης είναι δυνατόν να μειωθεί στα 0,05 daN μόνο όταν ο μηχανισμός αυτός βρίσκεται εν λειτουργία. Αν ο ιμάντας διέρχεται από άξονα μετάδοσης ή τροχαλία, η δύναμη επανατύλιξης μετράται επί του ελεύθερου μήκους μεταξύ του ανδρεικέλου και του άξονα μετάδοσης ή της τροχαλίας.
 Αν το σύνολο περιέχει χειροκίνητο ή αυτόματο μηχανισμό που εμποδίζει τη ζώνη να επανατυλιχθεί πλήρως, η διάταξη αυτή δεν πρέπει να βρίσκεται σε λειτουργία κατά την εκτίμηση των απαιτήσεων αυτών.
 Αν το σύνολο περιλαμβάνει διάταξη μείωσης της τάσης, η δύναμη επανατύλιξης του ιμάντα που περιγράφηκε ανωτέρω μετράται όταν η διάταξη βρίσκεται σε λειτουργία και εκτός λειτουργίας κατά την εκτίμηση των εν λόγω απαιτήσεων πριν και μετά τις δοκιμές αντοχής σύμφωνα με την παράγραφο 6.2.5.3.5 κατωτέρω.
 6.2.5.3.5. Ο ιμάντας πρέπει να εκτυλιχθεί από τον συσπειρωτήρα και να αφεθεί να επανατυλιχθεί σύμφωνα με τη μέθοδο που περιγράφεται στην παράγραφο 7.6.1 μέχρις ότου ολοκληρωθούν 40 000 κύκλοι. Ο συσπειρωτήρας υποβάλλεται στη συνέχεια στη δοκιμή διάβρωσης που προβλέπεται στην παράγραφο 7.2. και κατόπιν στη δοκιμή αντοχής στη σκόνη που περιγράφεται στην παράγραφο 7.6.3 κατωτέρω. Στη συνέχεια, πρέπει να υποστεί, με ικανοποιητικό τρόπο, άλλη μία σειρά από 5 000 κύκλους (45 000 στο σύνολο).
 Αν το σύνολο περιλαμβάνει διάταξη μείωσης της τάσης, οι ανωτέρω δοκιμές διεξάγονται με την προϋπόθεση ότι η διάταξη μείωσης της τάσης βρίσκεται σε λειτουργία και εκτός λειτουργίας.
 Μετά τις ανωτέρω δοκιμές, ο συσπειρωτήρας πρέπει να λειτουργεί σωστά και να εξακολουθεί να πληροί τις απαιτήσεις των παραγράφων 6.2.5.3.1, 6.2.5.3.3 και 6.2.5.3.4 ανωτέρω.
 6.2.5.4. Οι συπειρωτήρες πληρούν,